مه‌زارگه‌كانی ئێزیدی به هه‌وڵی خۆبه‌خشی نۆژه‌نده‌كرێنه‌وه\nنه‌ینه‌وا، 5ی كانونی یه‌كه‌می 2020، نۆژه‌نكردنه‌وه‌ی مه‌زارگه‌ی ئه‌مادین له چیای شنگال فۆتۆ: كه‌ركوك ناو\nنۆژه‌نكردنه‌وه‌ی مه‌زارگه روخاوه‌كانی ئێزیدی له پارێزگای نه‌ینه‌وا، پشت به به‌خشینی خه‌ڵك و هه‌ندێك لایه‌نی ناحكومی ده‌به‌ستن، ئه‌وه‌ش به‌هۆی نه‌بونی پاڵپشتی حكومییه‌وه، سه‌رباری تێپه‌ڕینی سێ ساڵ به‌سه‌ر كۆتاییهاتنی ئۆپه‌راسیۆنه سه‌ربازییه‌كاندا.\n"دوای كۆنتڕۆڵكردنه‌وه‌ی ناوچه‌كان له‌ژێر ده‌ستی داعش، ورده‌ورده نۆژه‌نكردنه‌وه‌ی مه‌زارگه‌كان له‌لایه‌ن رێكخراو یان له‌رێگه‌ی خه‌ڵك و ئه‌و كه‌سانه‌ی توانای داراییان هه‌یه ده‌ستیپێكرد" به‌وته‌ی جه‌عفه‌ر سه‌مۆ، به‌ڕێوه‌به‌ری فه‌رمانگه‌ی كاروباری ئێزیدی له حكومه‌تی هه‌رێمی كوردستان.\nهه‌روه‌ها به (كه‌ركوك ناو)ی وت "چه‌كدارانی داعش هه‌ر مه‌زارگه‌یه‌ك له ناوچه‌كانی شنگال و باشیك ده‌ستیان پێگه‌یشت خاپوریان كرد، كۆی مه‌زارگه خاپوركراوه‌كانی ئێزیدی ده‌گاته 68 مه‌زارگه".\nته‌قاندنه‌وه‌ی مه‌زارگه‌كان گورزێكی به‌هێز و قورس بوو له دڵی ئێزیدییه‌كاندا\nداعش له ناوه‌ڕاستی 2014دا مه‌زارگه‌كانی خاپوركرد كاتێك توانییان ده‌ست به‌سه‌ر به‌شێكی نه‌ینه‌وادا بگرن.\nبه‌بڕوای سه‌مۆ، ته‌قاندنه‌وه و خاپوركردنی مه‌زارگه‌كان "گورزێكی به‌هێز و قورس بوو له دڵی ئێزیدییه‌كاندا"، چونكه ئیمانی زۆریان به مه‌زارگه‌كان هه‌یه و له ئایینییه‌كه‌یاندا گرنگی زۆری پێدراوه، بۆیه وێرانكردنیان شوناسی ئه‌وان ون ده‌كات.\nنه‌ینه‌وا، تشرینی دوه‌می 2020، نۆژه‌نكردنه‌وه‌ی مه‌زارگه‌ی مام ره‌شان له شنگال فۆتۆ: كه‌ركوك ناو\nدوور له رۆڵی حكومه‌ت\nدوای كۆتاییهاتنی ئۆپه‌راسیۆنه سه‌ربازییه‌كان، به هه‌وڵ و كاری خۆبه‌خشی ئێزیدییه‌كان، كۆكردنه‌وه‌ی هاوكاری دارایی و كاری به‌شێك له رێكخراوه‌كان، پرۆسه‌ی ئاوه‌دانكردنه‌وه‌ی مه‌زارگه‌كان ده‌ستیپێكرد، به‌وته‌ی سه‌مۆ.\nبه‌ڕێوه‌به‌ری فه‌رمانگه‌ی كاروباری ئێزیدی داواشی له حكومه‌تی عیراقی كرد بودجه‌ی تایبه‌ت بۆ نۆژه‌نكردنه‌وه و ئاوه‌دانكردنه‌وه‌ی مه‌زارگه‌كان ته‌رخانبكات، نه‌ك ته‌نیا پشت به به‌خششی هاوڵاتیان ببه‌سترێت.\nله 10ی كانونی یه‌كه‌می 2017دا، حكومه‌تی فیدراڵی كۆنتڕۆڵكردنه‌وه‌ی ته‌واوی ناوچه‌كانی له‌ژێر ده‌ستی داعش راگه‌یاند، دوای نزیكه‌ی سێ ساڵ له به‌رده‌وامی ئۆپه‌راسیۆنه سه‌ربازییه‌كان.\nخه‌یری عه‌لی، به‌ڕێوه‌به‌ری رێكخراوی ئێزیدی بۆ دۆكیۆمێنتكردن له شنگال رونیكرده‌وه مه‌زارگه‌كانی ئێزیدی له‌لایه‌ن خۆبه‌خشان و خه‌ڵكانی "خێرخواز"ـه‌وه نۆژه‌نكراونه‌ته‌وه، ئه‌وه‌ش به كاركردن له پرۆژه‌كاندا یان به‌خشینی هاوكاری دارایی.\nئه‌و رێكخراوه‌ش وه‌ك ژماره‌یه‌ك له رێكخراوه ناحكومییه‌كانی دیكه له نۆژه‌نكردنه‌وه‌ی چه‌ند مه‌زارگه‌یه‌كدا رۆڵیان هه‌بووه.\nنه‌ینه‌وا، ئایاری 2017، ئاهه‌نگ و بۆنه‌یه‌كی ئێزیدی له مه‌زارگه‌ی شێخ به‌كر\nعه‌لی عومه‌ر، یاریده‌ده‌ری پارێزگاری نه‌ینه‌وا بۆ كاروباری ئاواره و رێكخراوه‌كان ده‌ڵێت زۆربه‌ی مه‌زارگه‌كانی باشیك به هه‌وڵی تایبه‌تی هاوڵاتیانی ناوچه‌كه نۆژه‌نكراونه‌ته‌وه، به‌ڵام له شنگال به‌شێكیان له‌رێی رێكخراوه‌كانه‌وه وه‌ك ده‌ستپێشخه‌رییه‌كانی نادیه موراد نۆژه‌نكراونه‌ته‌وه و فه‌رمانگه‌ی ئه‌وقافیش له ژماره‌یه‌كیاندا رۆڵی هه‌بووه.\n"پاڵپشتی حكومه‌ت له‌رێی ئه‌وقافی كریستیان و ئێزیدی و ئاینه‌كانی دیكه‌وه بوو، به چاككردنه‌وه‌ی رێگای هاتوچۆی به‌شێك له مه‌زارگه‌كان به تایبه‌ت له شنگال، وه‌ك چاككردنی رێگای مه‌زاری شێخ مه‌ند و ئه‌وانیتر" به‌وته‌ی عه‌لی عومه‌ر بۆ (كه‌ركوك ناو).\nله كۆتایی ئابی رابردودا، به پاڵپشتی دارایی نادیه موراد، چالاكوانی ئێزیدی و براوه‌ی خه‌ڵاتی نۆبڵ بڕیاردرا به نۆژه‌نكردنه‌وه‌ی دوو مه‌زارگه‌ی ئایینی ئێزیدی.\nڤیدیۆ: مه‌راسیمی دانانی ئاڵا و هێمای سه‌ر مه‌زارگه‌ی شێخ مه‌ند دوای شكاندن و هێنانه خواره‌وه‌ی له‌لایه‌ن داعشه‌وه\nنۆژه‌نكردنه‌وه‌ی خۆبه‌خشانه به‌رده‌وامه\nسه‌رباری تێپه‌ڕینی سێ ساڵ به‌سه‌ر كۆنتڕۆڵكردنه‌وه‌ی ناوچه‌كاندا له‌ژێر ده‌ستی داعش، پرۆسه‌ی نۆژه‌نكردنه‌وه به‌رده‌وامه و كۆتایی نه‌هاتووه.\nرێكخراوی ئێزیدی بۆ دۆكیۆمێنتكردن هیچ ئامارێكی له‌سه‌ر ژماره‌ی مه‌زارگه نۆژه‌نكراوه‌كان لانییه، هۆكاره‌كه‌یشی بۆ ئه‌وه گه‌ڕانده‌وه تائێستا پرۆسه‌ی ئاوه‌دانی و نۆژه‌نكردنه‌وه له‌لایه‌ن خۆبه‌خشانه‌وه به‌رده‌وامه.\nعه‌لی به (كه‌ركوك ناو)ی وت "ئێمه له نۆژه‌نكردنه‌وه‌ی مه‌زارگه‌كان به‌رده‌وامین، هه‌ر ماوه‌یه‌ك و مه‌زارگه‌یه‌كی نوێ نۆژه‌نده‌كرێته‌وه، بۆیه هه‌ر ئامارێك له‌سه‌ر ژماره‌كه بوترێت راست و دروست نابێت".\nهه‌موو ئه‌وانه‌ی له مه‌زارگه‌كاندا كارده‌كه‌ن خۆبه‌خشن\nنازك به‌ره‌كات، چالاكوانی ئێزیدی له شنگال ده‌ڵێت "زۆربه‌ی مه‌زارگه‌كان كه نۆژه‌نده‌كرێنه‌وه، له لابردنی داروپه‌ردوی كه‌لاوه‌كانه‌وه تا كۆتایی نۆژه‌نكردنه‌وه‌یان به هه‌وڵی كه‌سی و پاره‌ی كۆكراوه‌ی خه‌ڵك بووه"، ئه‌وه‌شی بۆ (كه‌ركوك ناو) رونكرده‌وه كه حكومه‌تی هه‌رێمی كوردستان به‌شێك له خه‌رجی نۆژه‌نكردنه‌وه‌ی مه‌زارگه‌ی شه‌ره‌فه‌دین-ی له‌ئه‌ستۆ گرتووه، به‌ڵام مه‌زارگه‌كانی تری شنگال هێشتا نۆژه‌ن نه‌كراونه‌ته‌وه.\nنه‌ینه‌وا، 2ی ئابی 2019، مه‌راسیمی جه‌ژنی چله‌ی هاوینه له په‌رستگای لالش فۆتۆ: كاروان باعه‌دری\nهه‌موو مه‌زارگه‌كانی ئێزیدی نۆژه‌نكردنه‌وه‌یان ده‌وێت\nنۆژه‌نكردنه‌وه‌ی مه‌زارگه‌كان به‌هه‌وڵی كه‌سی و كاری خۆبه‌خش، ته‌نیا بۆ مه‌زارگه روخاوه‌كان نییه، به‌ڵكو مه‌زارگه‌كانی تر له نێویاندا ئه‌وانه‌ی هه‌رێمی كوردستانیش هه‌مان پرۆسه‌یان پێویسته، به‌وته‌ی به‌ڕێوه‌به‌ری فه‌رمانگه‌ی كاروباری ئێزیدییه‌كان.\nسه‌مۆ وتی "مه‌زارگه‌كانی ئێزیدی له كوردستان و عیراق به گشتی پێویستیان به نۆژه‌نكردنه‌وه هه‌یه"، وتیشی "فه‌رمانگه‌كه‌مان داوای نۆژه‌نكردنه‌وه‌ی هه‌موو مه‌زارگه‌كانی كردووه له‌به‌رئه‌وه‌ی چه‌ند ساڵێك جارێك پێویستیان به‌دوباره نۆژه‌نكردنه‌وه هه‌یه".\nداواشی له حكومه‌تی عیراقی كرد بودجه‌ی تایبه‌ت بۆ نۆژه‌نكردنه‌وه‌ی مه‌زارگه‌كانی ئێزیدی له ته‌واوی ناوچه‌كانی عیراقدا دابینبكات.\nمه‌زارگه‌كانی ئێزیدی له هه‌رێمی كوردستان و عیراق به گشتی پێویستیان به نۆژه‌نكردنه‌وه هه‌یه\nپه‌رستگای لالش له قه‌زای شێخان (باكوری نه‌ینه‌وا)، كه پیرۆزترین شوێنی ئایینی ئێزیدییه‌كانه و ده‌ستی وێرانكاریی داعشی پێنه‌گه‌یشت، به پاڵپشتی دارایی باڵوێزخانه‌ی ئه‌مریكا له عیراق نۆژه‌نكرایه‌وه.\nله ساڵی 2014دا، خاپوركردنی مه‌زارگه ئێزیدییه‌كان بوو به‌جێی گرنگیپێدان و روماڵی زۆری میدیایی له‌سه‌ر ئایتی ناوخۆیی و نێوده‌وڵه‌تی، به‌ڵام ئه‌و گرنگیپێدانه له‌پرۆسه‌كانی نۆژه‌نكردنه‌وه‌دا هاریكاری نه‌كردن و ئه‌ركه‌كه كه‌وته‌وه ئه‌ستۆی هاوڵاتیانی ئێزیدی، كه شه‌ش ساڵه هه‌وڵی سارێژكردنی برینه‌كانیان ده‌ده‌ن.


پڕۆژه‌یه‌ك بۆ حکومەت و وه‌زاره‌تی شه‌هیدان و ئه‌نفالكراوان – Knwe.org\nسەرەکی » وتار » ئازاد ئیبراهیم  » پڕۆژه‌یه‌ك بۆ حکومەت و وه‌زاره‌تی شه‌هیدان و ئه‌نفالكراوان\nله ساڵیادی ئه‌نفالدا\nئه‌وه‌ی له 31 ساڵی ڕابردوودا له‌سه‌ر تاوانی ئه‌نفال وتراوه زۆر زیاتر و چڕتر بووه له گۆشه‌یه‌كی ڕۆژنامه‌وانی كه ئێمه لێره‌دا جارێكیتر وشه‌كان دووباره بكه‌ینه‌وه و بیخه‌ینه‌وه به‌ر دیده‌ی خوێنه‌ران. ته‌نانه‌ت له‌وه‌ش دڵنیام ئه‌وه‌ی وتراوه و ئه‌وه‌شی ده‌گوترێت له ئاینده‌دا له‌سه‌ر ئه‌م تاوانه هه‌رگیز له ئاست تاوانی گه‌وره‌ی ئه‌نفالدا نه‌بووه و ناشبێت.\nڕه‌نگه له ساڵانی ڕابردوودا بێده‌ربه‌ست یان كه‌مته‌رخه‌مییه‌كمان كردبێت له نوسین و ئاماژه‌كردنێك به تاوانه‌كه ، به‌ڵام ئه‌مجاره و له یادێكیتردا ده‌بێت ئه‌وه‌ی له ڕابردوودا كردوومانه بۆ ئه‌م تاوانه تێیپه‌ڕێنین و شێوازێكیتر بۆ زیندوهێشتنه‌وه‌ی تاوانه‌كه بدۆزینه‌وه. له‌م یاده‌دا ئه‌وه‌ی ئێمه بیری لێده‌كه‌ینه‌وه پرۆژه‌یه‌كی گرنگ و جێ بایه‌خه و پێویسته حكومه‌ت و وه‌زاره‌تی شه‌هیدان و ئه‌نفالكراوان خه‌می لێ بخۆن و بیری لێبكه‌نه‌وه، ئه‌ویش ئه‌وه‌یه:\nله ده‌روازه‌ی هه‌ر گوندێكی كوردستاندا كه شاڵاوی ئه‌نفالی پێدا تێپه‌ڕیوه و هاوڵاتییه بێتاوانه‌كه‌ی ڕاپێچی ناوه‌ڕاست و خوارووی عێراق كران، پرۆژه‌یه‌كی هونه‌ری گه‌وره له‌شێوه‌ی دیواربه‌ندی دروست بكرێت، (ناو و ئه‌گه‌ر وێنه‌ی ئه‌نفالكراوه‌كه هه‌بوو) تێیدا هه‌ڵبواسرێت و زانیاری ته‌واو له‌سه‌ر ژماره‌ی شاڵاوه‌كه و ژماره‌ی ئه‌نفالكراوه‌كانی گونده‌كه و ڕۆژو به‌رواره‌كه‌ی تێدا هه‌ڵبگیرێت. ئه‌گه‌ر ئه‌م دیوار به‌نده یان مۆنۆمێنته بچوككراوه‌یه بكرێت بۆ هه‌موو ئه‌و گوندانه‌ی كه شاڵاوی ئه‌نفالی پێدا تێپه‌ڕیوه، ئه‌وا سودێكی باشی ده‌بێت له‌وانه :\nیه‌كه‌م / ئه‌گه‌ر نادڵنیاییه‌ك هه‌یه له ژماره و چه‌ندێتی ئه‌نفالدا و ئه‌گه‌ر ئه‌مانه‌وێت دڵنیایی ته‌واو له ژماره‌ی ئه‌نفالكراوه‌كانمان وه‌ربگرین كه كه‌سانێك پێیانوایه ژماره‌ی ئه‌نفالكراوانی كورد زۆر زیاتره له‌وه‌ی كه ده‌گوترێت (182000)ه، له‌م ڕێگه‌یه‌وه ده‌توانین ژماره‌ی ئه‌نفالكراوه‌كانمان به دیكۆمێنت بكه‌ین و ژماره‌ی ڕاست و ته‌واویان بزانین و ئیدی ئه‌و گومانه بڕه‌وێته‌وه كه باس ناڕاستی ژماره‌ی ئه‌نفالكراوان ده‌كرێت.\nدووه‌م / له‌ڕێگه‌ی پرۆژه‌یه‌كی له‌م شێوه‌یه‌وه هیچ ئه‌نفالكراوێك بێ ناسنامه و پرۆفایل نابێت و داتایه‌كی باش ده‌بێت بۆ به دواداچوونی هه‌ر تاكێكی ئه‌نفالكراو له‌لایه‌ن هاوڵاتیان و هه‌ر كه‌سێكه‌وه كه بییه‌وێت زانیاری پێویست له‌سه‌ر كه‌سێك یان ئه‌نفالكراوێك كۆبكاته‌وه و بۆ خۆیی ئه‌رشیف بكات.\nسێیه‌م / به‌جێماوه‌كانی ئه‌نفال و هه‌موو ئه‌و نه‌وه و وه‌چه‌یه‌ی له داهاتووی كوردستاندا دێن و تاوانه‌كه‌یان به چاو نه‌بینیووه، له ڕێگه‌ی ئه‌م پرۆژه‌یه‌وه به باشی تێده‌گه‌ن كه ڕۆژانێك كورد له‌سه‌ر ده‌ستی زاڵمێكی خوێن مژی وه‌ك به‌عس و سه‌دام حسێن قڕكراون و تاوانێكی گه‌وره‌ی له‌م جۆره‌یان له دژیان كراوه و جیهانیش له‌و كاته‌دا بێده‌نگیان هه‌ڵبژاردووه.\nچواره‌م / ئه‌گه‌ر پرۆژه‌یه‌كی له‌م شێوه‌یه هه‌بێت ئه‌وا كارێكی باش ده‌بێت بۆ ته‌واوی ئه‌و وه‌فد و كه‌سه بیانیانه‌ی كه دێنه كوردستان و ده‌یانه‌وێت زانیاری له‌سه‌ر تاوانه‌كه و ژماره‌ی ئه‌نفالكراوه‌كانمان بزانن. له‌م كاته‌دا ئه‌و بیانییانه خۆیان ڕووداوه‌كه به‌چاو ده‌بینن و پێویستیان به كه‌سێك نییه بۆیان بگێڕێته‌وه.\nپێنجه‌م / بوونی پرۆژه‌یه‌كی له‌م شێوه‌یه گرنگیدانێكی گه‌وره‌یه به‌تاوانه‌كه و هه‌وڵێكی تایبه‌ت و ده‌گمه‌نیش ده‌بێت كه بۆیه‌كه‌مجاره له‌سه‌ر ئاستی كوردستان و جیهانیش تاوانێكی گه‌وره له ڕێگه‌ی وێنه و تابلۆوه ده‌گوێزرێته‌وه بۆ وه‌رگر و بینه‌ری دیواربه‌نده‌كه.\nشه‌شه‌م / ئه‌گه‌ر ئه‌م پرۆژه‌یه ئه‌نجام بدرێت، ئه‌وا گونده‌كانی كوردستانیش له‌یه‌كتر جیاده‌كرێته‌وه كه كام گونده ئه‌نفالی تێدا كراوه و كام گوند به‌ر شاڵاوی ئه‌نفال نه‌كه‌وتووه. هه‌روه‌ها ژماره‌ی ئه‌و گوندانه‌یش ده‌زانین كه له ته‌واوی قۆناغه‌كانی ئه‌نفالدا به‌ر شاڵاوه‌كه كه‌وتووه.\nحه‌وته‌م / ئه‌گه‌ر حكومه‌تی هه‌رێم و وه‌زاره‌تی شه‌هیدان و ئه‌نفالكراوان به پرۆژه‌یه‌كی له‌م شێوه‌یه هه‌ڵبسن، ئه‌وا له‌پاڵ تۆماركردنی ناوی ته‌واوی ئه‌نفالكراوه‌كاندا، ئه‌م پرۆژه‌یه‌یش سه‌رچاوه‌یه‌كیتر تر ده‌بێت بۆ تۆماركردن و هێشتنه‌وه‌ی ژماره‌ی ته‌واوی ئه‌نفال كراوان.


ئایا ئەمریکا متمانەی پێ دەکرێت؟ - Mehr News Agency\n23 rezberê 2018 - 08:15\nNews Code 21857\nبە ڕاپۆرتی ئاژانسی هەواڵی مێهر، دەقی گشتیی یادداشتەکەی حوجەتولئیسلام دوکتۆر حەسەن ڕۆحانی لە رۆژنامەی واشنتۆن پۆست لە سەرودەمی سەفەری بۆ ئەمریکا بۆ بەشداری لە هەفتا و سێهەمین کۆمەڵەی گشتیی ڕێکخراوی نەتەوە یەکگرتووەکان بە گوێرەی خوارەوەیە:\nکاتێک لە بەرواری ١٨ی گوڵانی ساڵی ٩٧ی هەتاوی سەرۆک کۆماری ئەمریکا بە فەرمی ڕایگەیاند کە ویلایەتە یەکگرتووەکانی ئەمریکا لە بەرجام دەچێتە دەرێ، دوو بژێرەی لە بەردەم من دانا. یەکەم، منیش ڕاگەیێنم کە ئێران لە بەرجام دەچێتە دەرێ کە ئەو کارە دەبووە هۆی نائەمنی و ناسەقامگیریی زیاتر لە ناوچەدا و دووهەم، پێدانی مۆڵەتی چەند حەوتەیی بە ئەندامانی دیکەی ناو بەرجام بۆ قەرەبووکردنەوەی پاشهاتەکانی دەرچوون و پێشێل کردنی ئەو ڕێککەوتنە لە لایەن ئەمریکا؛ ڕێککەوتنێک کە بەرهەمی هەوڵ و دانوستانی چڕ و دژواری ١٢ ساڵە بوو. بە مەبەستی پاسەوانی لە ئاشتی و ئاسایشی ناوچەیی و نێودەوڵەتی و ڕێزنان لە ماف و یاساگەلی ناسراوەی نێودەوڵەتی، بژێرەی دووهەمم هەڵبژارد.\nپێشبینیی ئەمریکا ئەوە بوو کە پاش دەرچوون لە بەرجام، ئێران-یش لە بەرجام دەچێتە دەرێ و بە ئاسانی دەتوانێ هاوپەیمانییەکی جیهانی لە دژی ئێران پێک بێنێت و تەواو گەمارۆکان بگەڕێنێتەوە. هەنگاوی ئێمە بۆ پێدانی دەرفەتی بەرتەسک بە ئەورووپا، بووە هۆی تێکچوونی تەواو هاوکێشەکانی ئەمریکا. لە لایەکی دیکەوە، گفتوگۆ و دانوستانەکانی ئێران و ئەندامانی دیکەی بەرجام و داکۆکی ئەوان لە پاراستنی بەرجام، ئەمریکای تەریک خستەوە. ڕەنگە زۆر کەم پێش هاتبێت کە لە سەر بابەتێک، نێوان ئەمریکا و هاوپەیمانانی ئەورووپیی بەو ڕادەیە ناکۆکی و جیاوازی بێتە ئاراوە و ئەوە دەسکەوتی هەڵوێستی ڕەوای کۆماری ئیسلامی ئێران لە پرسی ناڤۆکی و دیپلۆماسیی چالاکی ئێران لە پرسی بەرجامە.\nسیاسەتی دەرەکیی دەوڵەتی ئەمریکا هەمبەر بە ئێران نە تەنیا بە پێی ڕاستی و واقیعەکانی ئێستای ئێران، ناوچە و جیهانە و نە تەنانەت بە پێوەری بەرژەوەندییە نیشتمانییەکانی ئەمریکا داڕێژاوە. وەرگرتنی زانیاریی هەڵە سەبارەت بە ئێران لە گرووپگەلی تیرۆریستی و ڕژیمی زایۆنی و شرۆڤەگەلی ناکارناسانە و ناوردبینانە هەمبەر بە گۆڕانکارییەکانی ئێران، بەرپرسانی ئەمریکای تووشی وەهمێکی وەها کردووە کە هەست دەکەن دەتوانن بە پیلانی گەمارۆ باج و هەڤیازی لە ئێران بگرن. گەلی ئێران سەلماندوویەتی کە لە بەرامبەر گوشاری دەرەکی هاوڕیز‌تر و یەکگرتووتر بووە و خۆڕاگریی زیاتر لە خۆ نیشان دەدەن، ئاوەها کە لە سەردەمی بەر لە بەرجام-یش ئەمریکا نەیتوانی بە گەمارۆ قورس و سەخڵەتەکانی گەلی ئێران ماندوو بکات و لە کۆتاییدا ئەوە ئەمریکا بوو کە ڕووی وەرگێڕا و پەنای بۆ دانوستان برد.\nلە گفتوگۆکانی ئەم دواییە کە لە گەڵ وڵاتانی دیکەی ناو بەرجام بوومانە، جەختمان لەوە کردووە کە پرسی گرینگ بۆ ئیـە، پاراستنی بەرژەوەندییەکانی خەڵکی ئێران لە بەرجامە و ئەگەر سەرەڕای دەرچوونی ئەمریکا لە بەرجام، بەرژەوەندییەکانی ئێران دابین بکرێت، لە بەرجامدا دەمێنینەوە و دەنا، رێگەیەکی دیکە دەگرینە بەر. لۆژیکی ئێمە ئاشکرا و ڕوونە. یان هەمووان لە بەرجام سوود دەبەن و یان هیچکام. بێدەنگی هەمبەر بە زلهێزیی ئەمریکا و گوشار خستنییە سەر وڵاتان بۆ داخستنی پەیوەندییە بازرگانییەکانیان لە گەڵ ئێران، بە ئاشکرا دژی هەر هەموو یاساگەلی ناسراوەی نێودەوڵەتییە و لە گەڵ هیچ لۆژیکێک ناخوێنێتەوە و ئێمە خۆشمان لەوبارەیەوە بێدەنگ نابین.\nپێشنیاری بەڕێز ترامپ بۆ دانوستانی ڕاستەوخۆ و بە بێ مەرج لە ئێران راستگۆیانە نییە. ئێمە بڕوا بە پێشنیاری ئەو بکەین یان وتەکانی وەزیری دەرەوەیان کە مەرجی گفتوگۆ لە گەڵ ئێرانی وەدی هێنانی چەندین خاڵ دیاری کردووە کە ئیهانە و سووکایەتی ئاشکرایە بە گەلی ئێران؟ جگە لەوە، ئێمە چۆن دەتوانین متمانه بە ئەمریکا بکەین لە کاتێکدا کە بەڵێنە نێودەوڵەتییەکان و پەسندەکانی ئەنجومەنی ئاسایش کە خۆی بەڕێوەبەریەتی، پێشێل دەکات و هەڕەشەی سزا و تەمێ کردن دەخاتە سەر وڵاتانی دیکە بۆ جێبەجێ کردنی پەسند کراوەکان؟ داسەپاندنی گەمارۆکان و خەڵکی ئێران تووشی سەخڵەتی کردن بە تایبەت لە بواری دەست گەیشتنی خەڵکی بە دەرمان و بێ بەش کردنی گەلی ئێران لە کڕینی فرۆکەی موسافیری کە ڕۆڵێکی بەرچاوی هەیە لە ئاسایشی گەشتەکان، بە چ شێوەیەک پاساو دەدرێتەوە؟ پێدەچێت کە دەوڵەتی ئەمریکا بە دوای تۆڵە ستاندنەوە لە گەلی ئێرانە و ڕوون و ئاشکرایە کە پاگەندەی لایەنگریی لە خەڵکی تەواو پڕوپووچ و ئاژاوەگێڕانەیە.\nمن دڵنیام کە ئەمجارەش ئەمریکا ناچار دەبێت هەڵوێستی بگۆڕێت. گفتوگۆکانمان لە گەڵ لایەنە بازرگانییەکانمان بەردەوامە و داهاتوویەکی گەش لە پەیوەندییە نێودەولەتییەکان لە بەردەم ئێرانە. ئەو ڕاستییە رۆژ بە رۆژ ئاشکراتر دەبێ کە زۆربەی هەرە زۆری ولاتانی جیهان دژی سیاسەتی یەک لایەنەی ئەمریکان و تاقەتی فەرمان بیستن لە ئەمریکایان نییە. ڕەنگە لە کورتە مەودادا لە پەیوەندیگەلی ئابووری لە گەڵ هاوپەیمانانمان تووشی کێشە بین، بەڵام هەر دوو لا لە پێناو چارەسەرکردنی کێشە و ئاستەنگەکان هەوڵ دەدەن و ئەو دۆخە نگریسە درێژەی نابێت.\nئێمە خەڵکی گفتوگۆ و لوژیکین. هەر بۆیە هەنگاومان ناوەتە ناو دانوستانەکانی بەرجام و بە سەربەرزی لێی هاتینە دەرێ و هەر بۆیە دەڵێن ڕەمز و سیمبۆلی سەلماندنی نیاز پاکیی ئێران لایەنەکانی لە گەڵ دانوستان، بە تایبەت ئەمریکا، جێبەجێ کردنی ڕاستگۆیانەی و تەواوی بەرجامە. رێبەری باڵای شۆڕشی ئیسلامی لە سەردەمی دانوستانەکان فەرموویان کە ئەگەر ئێمە لە بەرجامدا ڕاستگۆییمان لە لایەنی بەرامبەر بینی، ڕێ خۆش دەبێت بۆ گفتوگۆ لەبارەی پرسەکانی دیکەی نێوان لایەنەکان. بە داخەوە هەڵوێستی ناڕاستگۆیانە و هەڵەی ئەمریکا لە جێبەجێ کرانی بەرجام – هەر لە رۆژی هەوەڵەوە تا کاتی دەرچوونی نایاسایی لە بەرجام- سەلمێنەری ناڕاستگویی ئەمریکا لە جێبەجێ کردنی بەڵێنە نێودەوڵەتییەکانیەتی.\nگەلی ئێران لە ماوەی زیاتر لە ٢٥٠ ساڵی ڕابردوو دەستدرێژی نەکردۆتە سەر هیچ وڵاتێک و لە هەمان کاتدا دژی هەر جۆرە داگیرکاری و دەستدرێژی بۆ سەر خاکەکەی لە لایەن بیانییەکانەوە ڕاپەریوە و وەستاوە. چەکی ئێمە ئاشتییە. ئێمە هەر وەک لە بەرامبەر داگیرکاراندا دەوەستین، لە ئاشتیشدا شلگێرانەین و ڕاستگۆیانە و دڵگەرمانە وەڵامی هەر جۆرە هەنگاوێکی ئاشتی خوازانە دەدەینەوە.


دو وەفدی حكومی‌و سیاسی هەرێمی كوردستان سەردانی بەغدا ده‌كەن بۆ جێگیركردنی پشكی هەرێم لەناو پڕۆژەیاسای بودجەی 2021ی عێراق. بڕیاردەری لیژنەی دارایی لە ئەنجومەنی نوێنەرانی عێراقیش ده‌ڵێت، ئەگەر لیژنەی دارایی‌و وەفدی هەرێم بگەنە رێککەوتن، ئەوا بەشە بودجەی هەرێم له‌ناو پرۆژه یاسای بودجه‌دا لەئەنجومەنی نوێنەران وەک خۆی پەسەند دەکرێت.\nئاوێنه: بڕیارە سبه‌ی شه‌ممه دو وەفدی حكومی‌و سیاسی هەرێمی كوردستان سەردانی بەغدا بكەن، بۆ جێگیركردنی پشكی هەرێمی كوردستان لەناو پڕۆژەیاسای بودجەی ساڵی 2021ی عێراق.\nدارا ڕەشید، وەزیری پلاندانانی هەرێمی كوردستان رایگەیاند، سبەینێ وەفدی حكومەتی هەرێم دەچێتە بەغدا بۆ گفتوگۆكردن لەبارەی پڕۆژەیاسای بودجەی ساڵی 2021، بەدوای ئەوەشدا وەفدێكی باڵای سیاسی كە نوێنەرایەتی پارتی‌و یەكێتی‌و گۆڕان دەكات، بەسەرۆكایەتی نێچیرڤان بارزانی، سه‌رۆكی هه‌رێم دەچێتە بەغدا.\nپێشتریش مەسرور بارزانی، سەرۆکی ئەنجومەنی وەزیرانی هەرێمی کوردستان دوای کۆبونەوەی لەگەڵ کونسوڵ‌و نوێنەری وڵاتان لەهەرێم لەتویتێکدا رایگەیاند، وەفدی هەرێم بۆ گفتوگۆی زیاتر دەگەڕێتەوە بەغدا.\nوتیشی، "ئامانجمان ئەوەیە به‌شه بودجه‌ی شایسته‌ی خه‌ڵكی كوردستان و فه‌رمانبه‌رانی كه‌رتی گشتی مسۆگەر بکەین."\nلای خۆیه‌وه ئەحمەد سەفار، بڕیاردەری لیژنەی دارایی لەئەنجومەنی نوێنەرانی عێراق رایگەیاند، سبەی شەممە لیژنەی دارایی ئەنجومەنی نوێنەران لەگەڵ شاندی حکومەتی هەرێی کوردستان کۆدەبێتەوەو بەردەوامی بەگفتوگۆکان بۆ رێککەوتن لەسەر پشکی هەرێم لەبودجەی 2021ی عێراق دەدرێت.\nوتیشی، ئەگەر لیژنەی دارایی‌و وه‌فدی هەرێم سبەی بگەنە رێککەوتن، ئەوا ئەو بڕگەیەی لەپڕۆژە یاسای بودجەدا تایبەتە بەبەشە بودجەی هەرێم، لەئەنجومەنی نوێنەران وەک خۆی پەسەند دەکرێت.\nلەپڕۆژە یاسای بودجەی 2021ی عێراقدا بەشە بودجەی هەرێم بەرێژەی له‌سه‌دا (12.67)ی كۆی بودجه‌ی عێراق دیاریکراوە، بەو مەرجەی دەبێت هەرێمی کوردستان پابەندبێت بەناردنی (250) هەزار بەرمیل نەوتی رۆژانەو لە (50%) داهاتە نانەوتیەکانی رادەستی حکومەتی عێراق بکات.\nهاوكات رۆژنامەی شەرقولئەوسەتی چاپی لەندەن، لەزاری سەرچاوەیەكی نزیك لەسەرۆكایەتی وەزیرانی عێراق بڵاویكردۆته‌وە، دیداری "وەفدە كوردییە" لەگەڵ كوتلە سیاسییەكان‌و لیژنەكانی پەرلەمانی عێراق دەبێت، چونكە ناكۆكی لەنێوان حكومەتی هەرێم و حكومەتی فیدراڵی لەسەر پڕۆژەیاسای بودجە نییە‌و پێشتر هەردولا لەسەری رێككەوتون، حكومەتی هەرێمیش بەئاشكرا ڕایگەیاندوە كە ئەوان ئەو پڕۆژەیاسایەیان قبوڵە كە لەلایەن حكومەتی فیدراڵیەوە ئامادەكراوە.\nهه‌روه‌ها خالید شوانی، وەزیری هەرێم بۆ كاروباری بەغدا بەرۆژنامەی شەرقولئەوسەتی راگەیاندووە، پێشتر حكومەتی هەرێم‌و حكومەتی فیدراڵی لەسەر بەشە بودجەی هەرێمی كوردستان گەیشتونەتە رێككەوتن، ئەو وەفدەی دەچێتە بەغدا لەگەڵ لیژنەی دارایی‌و لیژنە پەرلەمانییەكانی تری پەیوەست بەبودجەی ساڵی 2021 دیداری دەبێت، لەگەڵ ئەوەشدا لەگەڵ پەرلەمانتاران‌و فراكسیۆنەكانی نێو پەرلەمانی عێراق كۆدەبنەوە، بۆ ئەوەی ڕاستیەكانی تایبەت بەبارودۆخی دارایی‌و پڕۆژەیاسای بودجە‌و پەیوەندی دارایی نێوان هەولێر‌و بەغدایان بۆ ڕونبكرێتەوە.


خاوەن دوكانەكانی بازاڕی لەنگە داوای بەهاناوەچوون و قەرەبوو لە حكومەت دەكەن – تۆڕی میدیایی خەڵک\nخاوەن دوكانەكانی بازاڕی لەنگە داوای بەهاناوەچوون و قەرەبوو لە حكومەت دەكەن\n2018/10/27 - 2:03 PM\nكاسبكارانی بازاڕی لەنگەی هەولێر داوا دەكەن حكومەت دوای پاككردنەوەی بازاڕەكە رێگایان پێبدات خۆیان دوكانەكان نۆژەن بكەنەوە، بەشێكیش لەكاسبكاران داوای قەربوو لەحكومەت دەكەن.\nخالید كەریم، یەكێك لەكاسبكارانی بازاڕی لەنگەی هەولێر بە(خەڵك)ی رایگەیاند، بەداخەوە تاكو ئێستا كەس بەدەممانەوە نەهاتووە‌و هیچ بەرپرسێك قسەی لەگەڵ نەكردوین بۆ ئەوەی بزانین چارەنوسمان چی دەبێت لەم زیانە گەورەیەی پێمان گەیشتوە.\nناوبراو رەتیشی كردەوە ئەوان داوایان كردبێ لەمزگەوتەكانەوە هاوكاریان بۆ كۆبكرێتەوە، چونكە كێشەی ئەوان بەچەند ملیۆن دینارێك چارەسەر نابێت، بەڵكو بەدەیان ملیۆن دۆلار زیان بەرتەواوی كاسبكاران كەوتووە، لەگەڵ ئەوەشدا سوپاسی دڵسۆزی مامۆستایانی ئایینی دەكەین بۆ ئەو دڵسۆزیەیان كەهەوڵیانداوە كۆمەكمان بۆ كۆبكەنەوە.\nبەشیر خەلیل پێشنوێژو وتارخوێنی مزگەوتی جەلیل خەیات لەهەولێر بە(خەڵك)ی رایگەیاند، كاسبكارانی بازاڕی لەنگە بەهیچ شێوەیەك داوایان نەكردوە لەمامۆستایانی ئاینی بۆ ئەوەی لەوتاری هەینی داواكاری ئەوەیان بۆ بكەین كۆمەكیان بۆ كۆبكەینەوە، بەڵكو وەك هەستكردن بەبەرپرسیارەتی و خەڵكی شارەكە مامۆستایانی ئاینی داوایان كردوە بۆ ئەوەی هاوكاری كاسبكاران بكرێ.\nوتیشی”پێویستە سیستەمی كۆمپانیای بیمە دابنرێ بۆ ئەوەی لەكاتی رووداوی لەم شێوەیە هاوڵاتیان بەتەنها زیانیان بەرنەكەوێت.\nداواشی لەحكومەت كرد، دەبێ سیستەمی ئاگركوژێنەوەی سەردەمیانە لەبازار و شوێنە گشتیەكان دابنرێ، بۆ ئەوەی لەكاتی رووداوی لەم شێوەیە خێراتر پێشی لێبگیرێ.\nلای خۆشییەوە نەوزاد هادی پارێزگاری هەولێر بۆ دەزگاكانی راگەیاندنی ئاشكرا كرد، ئەمڕۆ سەردانی بازاری لەنگەمان كردوە و رێكارەكان بۆ پاككردنەوەی بازاڕەكە گیراونەتەبەر و كاسبكارانیش رێگایان پێدەدەرێت خۆیان دوكانەكان چاك بكەنەوە، خزمەتگوزاریەكانی تریش لەئاو و كارەبا و بەرگری شارستانی وەك حكومەت چاكی دەكەینەوە.\nوتیشی”بۆ قەرەبووكردنەوەش، خاوەن دوكان و كرێچی و عارەبانچی هەیە بۆیە بابەتەكە جیاوازە بەپێی لێكۆڵینەوەكان بڕیار لەسەر شێوازی قەرەبووكردنەوەیان دەدرێت كە سەرۆكی حكومەت بڕیاری لەسەر دەدات، بەڵام ئەوەی ئێستا هەیە بەشێوازێكی خێرا سەرجەم خزمەتگوزاریەكانیان بۆ دابین دەكرێ و سبەی یەك شەممە لەگەڵ حكومەت كۆدەبینەوە لەسەر كارەكان”.\nناوبراو رەتیشی كردەوە، بازارێكی تر لەشوێنەكە دروست بكرێ، بەڵكو ئەوە موڵكی كاسبكارانی شارەكەیە و بەشێوازێكی زۆر باشتر كاری تێدا دەكرێ.\nبازاڕی لەنگەپارێزگای هەولێرسوتان


زایینی: ١٣-٠٢-٢٠١٦ - هەتاوی: ١٣٩٤/١١/٢٤ - ١٢:٢١ تاران قه‌باره‌ی فۆنت:\nنموونەی ئەو جۆرە هەڵوێستە نانەتەوەییانە کە لەم رۆژانەدا بینیمان، کرانەوەی دەزگای "رۆشنبیریی خومەینی" لە کەرکووک بوو کە پارێزگاری کەرکووک کە خۆی سەردەمانێک لە رێکخراوێکی بە ناو کۆنگرە نەتەوەیی کاری دەکرد ! ئەو دەزگایەی کردەوە. ئەوەی کە چەمکی "رۆشنبیری" و دیاردەی دزێوی "خومەینی" تاچەند لەگەڵ یەک ناتەبان و دژبەیەکن، کەس حاشای لێ ناکا و گەر گومانێک لەو بارەوە هەبێ دەبێ پرسیار لە بەڕێز پارێزگاری کەرکووک بکرێ تا گومانەکان بڕەوێنێتەوە. بلەوە کارەساتبارتر ئەوەیە کە خومەینی گەر بۆ فارس و ئێرانیەکان ڕۆشنبیر بێو سەمبۆلی رۆشنبیری بێ ( کە وا نیە و سەرتاپای خەڵکی ئێران بە دواکەوتووی دەناسن)، بەڵام خۆ بۆ کورد و لانیکەم بۆ کوردستانی رۆژهەڵات، دڕندەیەکی تاوانبار بووە کە فەرمانی جەهادی بە دژی نەتەوەی کورد دەر کردوە و بە هەزاران رۆلەی کورد بە فەرمانی خومەینی کوژراون و دەیان هەزار کەس بریندار و زیندانی و بێ سەرو شوێن کراون و دەیان هەزار کەس لە ژێر هێرشی سپای درندەی خومینیدا ئاوارە ولاتان بوون. هەر بە فەرمانی خومەینی زیاتر لە مانگێک شاری سنە تۆپباران کرا و هەر بە فەرمانی خومەینی سوپا و ئەرتەش و بەسیج و جاش و بەکرێگیراوان هێرشیان کرد سەر شار بەشار و گوند بە گوندی کوردستان و ئەوەی تاوانیان لە دەست دەهات دژ بە نەتەوەی کورد کردیان.\nلە سەرتاسەری دونیادا بگەڕێی تاکە یەک جوولەکە نادۆزیتەوە کە بە شان و باڵای هیتلێردا هەڵ بڵێ. لە دونیادا گرووپ و رێکخراو و سازمانی جوولەکە پەیدا دەبن و هەن کە ئیدئۆلۆژیی سەهیۆنیزمیان قبووڵ نیە، هەیانە سۆسیالیستە، هەیانە لیبراڵە، هەیانە مەزهەبیی توندە، هەیان لامەزهەبە، بەڵآم تاکە یەک جوولەکەیان تێدا پەیدا ناکەی کە هیتلێری پێ "رۆشنبیر" بێ! نە بە تاک و نە بە رێکخراو هیچ جوولەکەیەک نیە کە پشتیوانی لە هیتلێر و نازیسم بکا و هەوڵی داپۆشینی تاوانەکانیان بدا. بۆیە جوولەکە وەک نەتەوەیەک کە دەتوانن بەرەوڕووی قەیرانەکان ببنەوە دەر دەکەون و کوردیش وەکوو نەتەوەیەک کە لە قەیران و هەڕەشەکاندا پەرتەوازەتر دەبێ، نمایش دەکرێ.


ئەگنێتا، شۆخێک لەنێو مەتەرێزی شەرەفدا – Knwe.org\nسەرەکی » ئاراستە » ئەگنێتا، شۆخێک لەنێو مەتەرێزی شەرەفدا\nئەگنێتا، رۆحێکی پەپولەئاسا، عاشقانە بۆ تیشکی ئاگری نەوەی زەردەشتییان، پشتی کردە ئازادی و خۆشبەختی و روویکردە چیاکانی کوردستان.\nئەگنێتا، بە جەستە جێیهێشتین، جوانیی رۆحی بۆ بەجێهێشتین. هاوڕێی خۆشەویست؛ کۆچی ئەبەدیت پیرۆزبێت بەرەو ئاسمان، نیشتمانی رۆح جوانەکان.\nدوای گفتوگۆکەمان، هیوام بوو یەکتر ببینینەوە، ئاواتەکەمت لەگەڵ خۆتدا برد بۆ دواین ئارامگەت. دەنگت لە گوێمدا دەزرینگێتەوە کە وتت: «من تەنها لەگەڵ تۆدا گفتوگۆ دەکەم، دەمێکە هیچم نەوتووە.»\nخاتوونەکەم، ئەم چەند پرسیار و وەڵامە، دواین رستەکانتە لە لاپەڕەکانی مێژووی نەتەوەیەکی بەشمەینەت کە بەشداربووی لە نووسینەوەی، بۆ هەمیشە بە جوانی دەمێنێتەوە.\nبەداخەوە، ئەم گفتوگۆیەت لەسەر لاپەڕەکانی (کوردستانی نوێ) و کتێبەکە نەبینی. بەڵێنبێ؛ بۆ هەمیشە وەک جوانیی رۆحت بتهێڵینەوە لەنێو دڵمان.\nئەم گفتوگۆیەم، لەگەڵ خاتوو ئەگنێتا، هاوژین و هاوڕێی کاک عومەر شێخموس کردووە، چەند رۆژێک پێش ماڵئاوایی و دواین کۆچی. گفتوگۆکەمان بە زمانی سویدی بوو، وا لێرەدا دەقەکەی بە کوردی بڵاودەکەمەوە.\n* باسی ئەگنێتام بۆ بکە؟ ئەگنێتا کێیە و لە کوێ لەدایکبووە؟\n– لە خێزانێک گەورە بووم کە توانای دارایی لە سەرووی باشەوە بوو، باوکم بەڕێوەبەری کۆمپانیایەکی پیشەسازی بوو، ژمارەیەک کارمەند و کرێکار کاریان بۆ دەکرد. لە یەکێ لە باشترین گەڕەکەکانی ناوشاری ستۆکهۆڵم (پایتەختی سوید) دەژیاین. پەیوەندیم لەگەڵ دایکمدا زۆر باشبوو، بەردەوام پشتیوان و رێنیشاندەرمان بوو، کاریگەریی زۆری لەسەر خۆم و براکانم هەبوو (دوو برام هەبوو، یەکێکیان بە گەنجیی لە ساڵی ٢٠٠٠ کۆچی دوایی کرد).\nلە تەمەنی چوار ساڵیدا چوومەتە باخچەی ساوایان، دواتر سەرەتایی و ناوەندی و ئامادەییم تەواو کردووە. بۆ ماوەی ساڵێکیش بەشی سکرتاریەتم خوێندووە (بۆ کاری سکرتێری)ی و دبلۆمێکی تریشم لەبواری ئابووری و بازرگانیی بەدەستهێناوە.\n* چۆن کاک (عومەر)ت ناسی؟\n– بۆ ئێوارە خوانێک لای هاوڕێیەکم بانگهێشتکرابووم، لەو دانیشتنەدا، کوڕێکی کوردی هاوڕێی ئەو هاوڕێیەمی لێبوو، ئەو کوڕە، عومەر بوو. ئەوکات عومەر خوێندکار بوو لە بەشە ناوخۆیی خوێندکاران لە (ئالڤیک) لە گەڕەکی (بروما) دەژیا.\nئێوارەی دواتر، عومەر، بۆ بینینی فیلمێک لە سینەما بانگهێشتی کردم. نانی ئێوارەشمان بەیەکەوە خوارد. هەستمانکرد بۆ باشتر یەکترناسین، پێویست دەکات زیاتر یەک ببینین. دوای ماوەیەک عومەر لە بەشە ناوخۆییەکەیەوە گواستییەوە بۆ شووقەکەی من کە لە گەڕەکی (کونگسهۆڵم) بوو لە ناوەڕاستی شار. بە تێپەڕبوونی کات، خۆشەویستیمان گەشەی کرد.\n*کاتێک کە کاک عومەرت ناسی دەتزانی کە کەسێکی سیاسییە و سەرقاڵی سیاسەتە؟\n– هیچ زانیارییەکم نەبوو، نە لەسەر کورد و نە لەسەر کاری سیاسیی عومەریش، بەڵام ئەوەندەی نەخایاند تێگەیشتم کە عومەر کوردایەتی و کاری سیاسیی دەکات. هەروەها بۆ منیش بوو بە سەرچاوەیەکی گرنگی تێگەیشتن و زانیاری بۆ ناسینی نەتەوەی کورد و مێژوو و کێشە و گرفتەکانیان، هەروەها شۆڕش و چالاکییەکانیان. ئەوەندەشی پێنەچوو خۆشم زۆر بە قووڵیی و بە جدیی چوومە ناو بابەتە پەیوەندیدارەکانی ئەو پرسە و بووم بە بەشێک لێی.\n* چۆن و بە چ شێوەیەک هاوکاری کاک عومەر بوویت؟\n– سەرەتا لە کۆبوونەوەکانیان ئامادە دەبووم (هەرچەند زمانەکەشم نەدەزانی)، بەشداریم لە خۆپیشاندانەکان و بۆنە نەتەوەییەکانی وەک نەورۆز دەکرد. فێری هەڵپەرکێی کوردیی بووم و لەگەڵ چەند هاوڕێیەکی سویدی لە هەڵپەڕکێکان بەشدار دەبووین. دوابەدوای ئەوە دەستمکرد بە دەرکردنی کۆپییە ئینگلیزییەکەی رۆژنامەی (شەرارە – The Spark) کە رۆژنامەی یەکێتیی نیشتمانیی بوو، بە ئامێری چاپ چاپم دەکرد و دابەشمان دەکرد بەسەر دەزگاکانی راگەیاندنی ئەوروپی و نێودەوڵەتیدا. هەروەها هاوکاربووم لە چاپکردن و هەڵەبڕی و دیزایینکردنی نووسراو و بڵاوکراوەکان بە زمانی سویدی و ئینگلیزی، پاشان دابەشکردن و بڵاوکردنەوەیان. هەر لەو ساڵانەش بەشداردەبووم لە زۆربەی زۆری چالاکییەکان و خۆپیشاندانەکان و کۆڕ و کۆبوونەوە و سیمینارەکانی یەکێتیی نیشتمانیی و بەشداریش دەبووم لە رێکخستنیان.\n* لە هیچ قۆناغێک لە قۆناغەکانی ژیانت لەو پەیوەندییەی نێوانتان پەشیماننەبوویتەوە بەهۆی ناجێگیریی ژیانتان و دووریتان لەیەکەوە و سەرقاڵیی کاک عومەر و مەترسیی لەسەر ژیانی؟\n– بەڵێ، زۆرجار پەشیماندەبوومەوە، هەستم دەکرد عومەر زۆربەی کاتەکانی بۆ کاری سیاسی تەرخانکردووە. تا رادەیەک هەندێجار وام هەستدەکرد منی پشتگوێخستووە، بەڵام وردە وردە بۆچوونم گۆڕی و تێگەیشتنم بۆ هۆکاری دوورکەوتنەوەی زیاتر دەبوو کە بەهۆی گرنگیی کارەکانی دەبوایە کاتێکی باشیان بۆ تەرخان بکات و لەو بارودۆخەی خۆمان باش تێگەیشتم.\n*بۆچوونت لەسەر کارەکانی کاک عومەر بۆ پرسی نەتەوایەتیی چۆنە؟\n– وەک لە پرسیاری پێشوو وەڵاممدایەوە، سەرەتا زۆر ئاسان نەبوو، بەڵکو زۆریش قورس بوو بە لامەوە، بەڵام وردە وردە تێگەیشتم کە ئەم نەتەوەیە رووبەڕووی چەوساندنەوەیەکی زۆر هاتووە و بەردەوامیشە و پرسێکی ئاسان نییە و هەستمکرد کە ئەم نەتەوەیە پێویستی بە پشتیوانییەکی زۆر هەیە بۆ بەدەستهێنانی ئازادی و مافە رەواکانی.\n* لەناو بزووتنەوەی نەتەوایەتیی کورد، جێدەستت زۆر دیارە و توانیوتە بگەیتە ئاستێکی بەرز و جێی رێزی هەموو لایەک بووی، لە سەردەمانێک بەهۆی دڕندەیی دوژمنان، زۆر کەم لە ژنە کوردەکان دەیانتوانی بەشداربن، ئایا زۆر ئەستەم نەبوو بەو شێوەیە بێیتە ناو ئەم بزووتنەوەیە؟\n– لە ساڵی ١٩٧٨، عومەر گەڕایەوە بۆ کوردستان، بەنیاز بوو تەنها سێ هەفتە دوورکەوێتەوە، بەڵام شەش مانگی پێچوو، لەو ماوەیەدا تووشی دڵەڕاوکێیەکی زۆر هاتم، لەو کاتانەشدا زۆر لە سیاسی و رۆژنامەنووسەکان پەیوەندییان پێوە دەکردم و پرسیاریان دەربارەی باری سیاسیی کوردستانی (رۆژهەڵات، باشوور) لێ دەکردم، ئەو سەردەمە شۆڕشی ئێران بەرپا بووبوو و رووداوی زۆر روویدەدا، کاتێک عومەر گەڕایەوە بۆ سوید دوای شەش مانگەکە، وتی: «ئیتر ناگەڕێمەوە بۆ کوردستان.» بەڵام دوای چەند رۆژێک بۆچوونی خۆی گۆڕی و وتی: «دەبێت بگەڕێمەوە بۆ کوردستان.» منیش ئەمجارە وتم: «بڕۆیت، لەگەڵتا دێم.» سەرەتا وتی: «نابێ شتی وا بکەی.» بەڵام من پێداگریم کرد و وتم: «تۆ بڕۆیت، منیش دێم.» لەدواییدا تێگەیشت کە سوورم لەسەر ئەو بڕیارە، رەزامەندیی دەربڕی. بۆ ئەو مەبەستە بەپێویستمانزانی کەمێک زمانی کوردیی فێرببم. رۆژانە کاژێرێکمان تەرخانکرد بۆ فێربوونی زمان، بۆ ماوەی سێ هەفتە وانەی کوردی پێدەوتم. دوایی عومەر وتی: «بەسە» دەترسا لەوەی زیاتر فێرببم و نەیدەویست زیاتر تێبگەم لەپێناو سەلامەتیی من، نەیدەویست بە تەواوی لەو مەترسییە گەورانەی رووبەڕوومان دەبێتەوە تێبگەم، چونکە ماوەکە کورت بوو بۆ فێربوونی زمانێکی تازە، بۆیە نەمدەتوانی بە باشیی بە کوردی بدوێم و تێبگەم، ئیتر رۆیشتین بەرەو کوردستان و لە ناوزەنگ و توژەڵە گیرساینەوە لە ناوچەی سەرکردایەتیی یەکێتیی نیشتمانیی کوردستان.\n* کاتێ لەناو پێشمەرگە بووی، پەیوەندیت لەگەڵ کێ باش بوو؟\n–پەیوەندیم لەگەڵ قادر خەبات زۆر باشبوو، دەمانتوانی بە بێ کێشە زیاتر لە نیو کاژێر بەیەکەوە قسە بکەین و لەیەکتریش تێبگەین، من بە سویدی و ئەو بە کوردی، زۆریش چێژم لە گفتوگۆکەمان وەردەگرت. هەروەها پەیوەندیم لەگەڵ کاک نەوشیروان مستەفا زۆر باشبوو، کاک نەوشیروان فێری بەکارهێنانی چەکی کردم و ناوبەناو کە دەچوو بۆ بەسەرکردنەوەی بارەگاکان، لەسەر شاخەکان گوڵی سروشتیی جوانی بۆ دەهێنام. د.کەمال خۆشناویش وەک برایەک وابوو ناویشم نابوو (برا گەورە). هەروەها بە د.خدر مەعسومم دەوت: «برای بچووک» و ناویشمنابوو (سپیدی گۆنزالیس – Speedy Gonzalez) (کارەکتەرێکی فیلمی کارتۆنییە، خێراترین مشکە لە مەکسیک)، بۆیە ئەم ناوەشم لێنا، چونکە هەموو کارێکی بەپەلە و بە خێرایی دەکرد، خێراش نانی دەخوارد. پەیوەندیم لەگەڵ رووناک خان و مەلا بەختیار و لەگەڵ (تۆ و کاک دارۆ)ش زۆر باشبوو. هەروەها لەگەڵ هێرۆ خانیش دوو هاوڕێی نزیکبووین. ئەوکاتەی من لە ناوزەنگ بووم، کاتێکی کەم بەیەکەوە ماینەوە بەهۆی ئەوەی لەگەڵ مام جەلال بۆ هەندێ کار نزیکەی یەک ساڵ چوونە دەرەوەی کوردستان و ئەو ماوەیە من لە ناوەڕاستی ساڵی ١٩٨٠ تا ناوەڕاستی ساڵی ١٩٨١ لەوێ مامەوە.\n* ئەی پەیوەندیت لەگەڵ مام جەلال چۆن بوو؟\n– پەیوەندیمان باش بوو، کەسێکی قسەخۆش و خۆش مەشرەف بوو. لە سەرەتادا ئەوەندە جدیی نەبوو، بەڵام وردە وردە پەیوەندیمان قووڵتر بوو.\n* رووداوە خۆش و ناخۆشەکانی ناو پێشمەرگایەتیم بۆ باس بکە؟\n– جارێ پەیوەندیم لەگەڵ پێشمەرگەکان زۆر باشبوو، هەستم دەکرد ئەو پەیوەندییە بەهێز و پۆزەتیڤە و هیچ لایەنێکی نێگەتیڤم نەدەبینی و نەبوو، بەڵام لەسەر هەندێ پرس و کاری سیاسی، چەندین بۆچوون و دونیابینیی جیاوازمان هەبوو. هەندێجار بە لامەوە قورسە تێبگەم لەو ناکۆکی و نەگونجانەی کە هەیە و هەبووە لەنێوان کەسە بەرپرسەکان، هەروەها ئەو گەندەڵییەی کە لەم ساڵانەی دواییدا هەیە، زۆرجار دەپرسم باشە چۆن دەبێت ئەو کەسانەی کە ئامادەیی بەخشینی ژیان و هەموو شتێکیان هەبوو لەپێناو ئازادیی میللەت و وڵات، ئێستا ئەو هەڵانە بکەن لەپێناو بەرژەوەندیی کەسیی و خۆیان، بەڵام لەگەڵ ئەم پرسیار و گلەییانەشم، دەڵێم؛ تا رادەیەک شتەکان باش بەڕێوەچووە.\n* هەندێک لەو بیرەوەرییانەم بۆ باس بکە کە مەبەستتە بۆ مێژوو بمێنێتەوە و خوێنەری لێ ئاگاداربکەیتەوە؟\n– وەک باسمکرد، سەرەتا ئەو راستییانە بۆ من نامۆ بوون، زۆرم دەربارەیان نەدەزانی، بەڵام دواتر و ئێستا هەموو شتێکم لا روونە، هەرگیز ئەو پێشمەرگانەم بیرناچنەوە کە لە کاتی بۆردومانی فڕۆکە عیراقییەکان لە مانگی یۆلیۆی ١٩٨٠، شەهید و بریندار بوون. هەروەها مامەڵەی پاسدارانی ئێران لەگەڵ کوردی رۆژهەڵات.\nبیرەوەرییەکی ترم هەیە کە هەرگیز بیرمناچێتەوە؛ لە ناوەڕاستی ساڵی ١٩٨١، کاتی گەڕانەوەم لە کوردستانەوە بەرەو ئەوروپا، لە دوای ناوچەی سەردەشت، لە بازگەیەکی پشکنینی ناو ئێران، کەوتنە پشکنینی لەشم و لەناو جلەکانم (جلی کوردیی پێشمەرگایەتی) بەرم، منیش دوو نامەی گرنگی مامۆستا (شێخ عیزەدین حوسێنی)م لەناو جلەکانم شاردبووەوە، کە ئەو دوو نامەیە مامۆستا شێخ عیزەدین بۆ کۆمەڵگای نێودەوڵەتیی نووسیبوو دەربارەی ئەو نەهامەتی و چەوساندنەوەیەی رژێمی ئێران دەرحەق بە میللەتی کورد دەیکات، نامەکان نەکەوتنە دەستی پاسدارەکان و نەیاندۆزینەوە. لە هەمان جۆری نامە درابوو بە هاوڕێیەک و دۆستێکی نزیکمان بە ناوی (قەرەنی کەریمی) بەداخەوە بەهۆی ئەو نامانەوە، دەستگیرکرا و لەسێدارەیان دا.\n* ئایا هیچ بیرەوەرییەکی خۆتت تۆمار نەکردووە؟\n– نەخێر، بەداخەوە هیچم نەنووسیوە، هەرچەندە زۆر کەس داوای لێکردووم و نەمکردووە، هەستدەکەم کارێکی ئاسان نییە. دەمەوێت شتێک بڵێم؛ دەزانم من بووبووم بە نموونەیەکی جوان بۆ ژنانی کورد، ژنێکی سویدی پێشمەرگە بوو کە ئەوسا پێشمەرگەی ژن زۆر کەمبوون و تەنها چەند ژنێکی لێ بوو.\n* چۆن توانیت خۆت لەگەڵ کولتووری کوردیی کە زۆر جیاوازە لەگەڵ کولتووری ئێوە، بگونجێنی؟\n– لە سەرەتاوە هەندێک کتێبم لەسەر کۆمەڵگای کوردی و لایەنی کولتووری و دابونەریتتان خوێندبووەوە، بەڵام لەگەڵ ئەوەشدا هەندێک رەفتار بەلامەوە نامۆ بوو. بۆ نموونە؛ هەندێک پیاوی موحافیزکار و ئاینیی هەبوون، ئامادەنەبوون تەوقە لەگەڵ ژندا بکەن، بەتایبەتی من لە کۆمەڵگایەکی یەکسانخوازەوە هاتبووم و ئەم رەفتارەم بەلاوە پەسەند نەبوو. هەرچەند عومەر هۆکارەکەی بۆ شیکردمەوە، لەگەڵ ئەوەشدا بەرامبەر برادەرە بەرپرسەکانی ناو یەکێتیی، رەتمکردەوە و بە جیاکاری و بەکەم سەیرکردنم پێناسە کرد.\nشتێکی خۆشتریش؛ کاتێک مام جەلال و عومەر و هێرۆ خان و من بچووینایە بۆ ناوچەیەکی تر، یان سەردانێک، مام و عومەر ئێمەیان پێش خۆیان دەدا، دەمبینی هەندێک لەو پێشمەرگانەی لەگەڵماندا دەهاتن، بە هێمنی و نهێنیی پێکەنینیان بەو جۆرە رەفتارە دەهات کە چۆن دەبێت ئێمە لە پێش ئەوانەوە بڕۆین.\nئەوانی تر لەسەر ژیانی رۆژانەمان بوو، ژیان لەوێ زۆر سادە و ساکار بوو. لەناو چادر، یان ژوورێکی قوڕ دەژیاین، خواردنەکان تەنها چەند جۆرێکی دووبارەبوون، چواردەورمان پڕبوو لە (رشک و ئەسپێ و دووپشک و مار و مشک) کە بەلامەوە تا رادەیەک ئاسان نەبوو.\n* کۆتا قسەت دەربارەی پرسی کورد؟\n–بەلامەوە پرسێکی زۆر حەق و رەوایە، ئەم نەتەوەیە زۆری چەشتووە و مەینەتیی زۆر بینیوە لەپێناو بەدەستهێنانی مافەکانیان و مافە دیموکراتییە سەرەتاییەکانیان، زۆریان قوربانیی داوە لەپێناو ئازادی و سەربەخۆیی و زۆری خایاندووە. بەلامەوە کۆمەڵگەی نێودەوڵەتی و بزووتنەوە و بەرپرسە کوردەکانیش بەرپرسیارێتییان دەکەوێتە ئەستۆ، ئیتر کاتی ئەوە هاتووە رێگای باش و ئاشتییانە بۆ ئەم پرسە گرنگە بگرنەبەر.\nمنیش لە کۆتاییدا دەڵێم؛ ژیان بۆ هیچ کەس هەتا سەر نییە، تا بکرێت بە دوای ئاشتی و ئاشتەوایی و بەیەکەوەژیان عەوداڵ بین، گفتوگۆی ئاشتییانە، کردنەوەی باوەشی خۆشەویستیی، رق بەلاوەنان، تا ئاشتیی هەبێ ژیان ئاسوودەیە. پێکەوەژیانی بە ئاشتیی، وا لە من و تۆ و ئەم و ئەو دەکات ببین بە پارچەیەک لە هەستی گەرم لە باوەشی زستانێکی سارد، لە هەر کوێیەک خۆشەویستیی هەبوو بڕۆین بۆی، دوورکەوینەوە لە چاڵهەڵکەندن و رق بڵاوکردنەوە. ئەمە گفتوگۆی من و ئەگنێتا بوو سەبارەت بە رۆژانی سەختی خەبات و ژیان.\nسەرچاوە: لە رۆژنامەی کوردستانی نوێ، رۆژی ٢٤/١١/٢٠١٩ بڵاوبۆتەوە.\nسازدانی: نەرمین عوسمان


هەڵسەنگاندنی دۆخی ژنان لە وتووێژ لەگەڵ سکرتێری یەکیەتیی ژنان‌دا – کوردستان و کورد\nهەڵسەنگاندنی دۆخی ژنان لە وتووێژ لەگەڵ سکرتێری یەکیەتیی ژنان‌دا\nشلێر مەحموودی: پێشەنگایەتیی ژنان لە ناڕەزایەتییەکانی ئەم دواییانەدا پڕستیژ و ئێعتباری زیاتری بە بزووتنەوەی ژنان بەخشیوە\nهەتا دێ ژنی کورد لە ڕەوتی بزووتنەوە کۆمەڵایەتی و مەدەنییەکانی کۆمەڵگەدا پتر دیار و شوێندانەر دەبن. ژنانی کورد بە پێناسەیەکی نوێ لە بوونگەرایی خۆیان لە کایە سیاسی و کۆمەڵایەتییەکاندا بەشدارن و سەرەڕای هێزمەندیی کۆمه‌ڵگه‌ی پیاوسالاری کوردستان و تێپه‌ڕنه‌کردنی قۆناغی ڕزگاری نه‌ته‌وه‌یی، بەڵام توانیویانە شوێن‌پەنجەی بە سەر زۆر لە گۆڕانکارییەکانەوە دیار بێ. “کوردستان” لە بارودۆخی ئێستای ئێران و تەقینەوەی ناڕەزایەتییە گشتییەکان بە ڕووی کۆماری ئیسلامیدا، بۆ زیاتر باسکردن لەسەر ڕۆڵ و پێگەی ژنان و چەندی و چۆنیی بەشدارییان لەو بزووتنەوانەدا وتوێژێکی لەگەڵ خاتوو شلێر مەحموودی، ئەندامی ڕێبەریی حیزبی دێموکرات و سکرتێری یەکیەتیی ژنانی دێموکڕاتی کوردستان پێک هێناوە.سەرەتا با بەو پرسیارە دەست پێ بکەم، ژنان ئەمڕۆ لە ئێران و ڕۆژهەڵاتی کوردستان لە قۆناغێکی گرینگ لە گەشە و پێشکەوتندان، وەک دەبینین لە بزووتنەوە ناڕەزایەتییەکانی ئەم دواییانەشدا نەک دیار و بەرچاو، لە ڕیزی پێشەوەشن؛ ئایا ئەمە هۆکاری تایبەتیی هەیە؟\nبۆ وڵامی ئەو پرسیارە دەبێ هۆکاری ناڕەزایەتییەکان بزانین چین. لە ماوەی چەند ساڵی ڕابردوودا بە بەراورد لەگەڵ ساڵانی پێشووتر خۆپێشاندانەکان زوو بە زوو سەر هەڵدەدەن و بەشداریکردنی ژنان جار لەگەڵ جار ڕوو لە هەڵکشانە. ئەگەر بگەڕێمەوە بۆ مێژوو، لەساڵی ١٣٥٧دا و دوای سەرکەوتنی شۆڕشی گەلانی ئێران، تەنها دوو حەوتوو دوای هاتنە سەرکاری کۆماری ئیسلامی، نووسینگەی خومەینی بڕیاری هەڵپەساردنی قانوونی پاراستنی خێزان و سەپاندنی حیجابی زۆرەملیی دەرکرد. ڕۆژی پێش ڕووداوە مێژووییەکەی ١٧ی ڕەشەمە خومەینی لە قسەکردنی لە قوتابخانەی “ڕیفاه”دا ڕایگەیاند کە ژنانی فەرمانبەر لە ئیدارەکانی حکوومەتدا بە مەبەستی پاراستنی ئابڕوویان پێویستە حیجابی ئیسلامی بپۆشن. هەر ڕۆژی دوای ئەو قسانە ژنانێک کە بەبێ سەرپۆش هاتبوون بۆ شوێنی کاریان ڕێگەیان پێنەدرا بچنە سەر کارەکانیان. ئەوە بووە هۆی ئەوەی هەزاران ژن لە دامودەزگا ئیدارییە جیاوازەکان لە تاران خۆپێشاندان بکەن و، لەسەر مافی خۆیان وەجواب بێن. ئەوە بەو مانایە دێ کە ژنان یەکەمین توێژی کۆمەڵگەن کە لەدژی دەسەڵات و قانوونەکانی کۆماری ئیسلامی و ئەم سیستمە دژی‌گەلییە ڕاپەڕیون.\nبۆیە دەمەوێ بڵێم کە بەشداریی بەرچاوتری ژنان لە ئێستادا هەر لە درێژەی هەڵوێستی بوێرانە و پێشەنگایەتیی ئەوانەوە دێ کە لە هەر دەرفەتێکدا بوونی خۆیان سەلماندوە و وەک بەشێک لە کۆمەڵگە ڕۆڵی خۆیان دەبینن و کاریگەریی خۆیان لەسەر ڕووداوەکان بەجێ دێڵن.\nئەوەندەی ژنان پێشەنگن و لە بەرگی ڕێکخەر و بزوێنەری ناڕەزایەتییەکاندا دەردەکەون، ئەوەندەش دەسەڵات دەیەوێ ڕۆڵی ژنان بە کەم بگرێ، تەنانەت سووکایەتیی ئەوەیان پێدەکا کە ژنان ئیرادەیان نییە و ئامرازن بە دەست لایەنە دەرەکییەکان. وەک ئەو داننانە زۆرەملێیەش کە لە فاتمە دادوەند بڵاویان کردەوە کە گوایە هەڵفریواوە و حیزبە سیاسییەکان بەمەبەست بەکاریان هێناوە. ترسی ڕێژیم لە بەشداریی ژنان لە چییەوە سەرچاوە دەگرێ کە بەمجۆرە مامەڵەیان لەگەڵدا دەکا؟\nهەر چین و توێژێکی کۆمەڵگە دژ بە نیزامی کۆماری ئیسلامی بجووڵێتەوە، ڕێژیم هەم بە کەمیان دادەنێ، هەم تۆمەتی بەستراوەیی بە ئۆپۆزیسیۆن و لایەنە بیانییەکانیان دەداتە پاڵ. هەروەک لە باسی فاتمە دادوەنددا کە خۆتان ئاماژەتان پێ کردوە و زۆر حاڵەتی تر، مەبەست لەوەش پەروەندەسازییە و بۆ ئەوەیە ئاسانتر بە تۆمەتی چالاکیی ئەمنیەتی لە دژی حکوومەت سەرکوتیان بکا. کۆماری ئیسلامی هەموو کات ترسی لە هاتنە مەیدانی ژنان بووە، چونکی دەزانێ ژنان نیوەی کۆمەڵگەن و ئەگەر ئەم نیوەیەی کۆمەڵ بجووڵێ و بێتە ڕیزی خۆپیشاندەران و نارەزایەتییەکان؛ بەهۆی کاریگەریی ژنان لە بزواندنی بەشەکانی دیکەی کۆمەڵگە ناتوانێ بەرهەڵستی ناڕەزایەتییەکان بێتەوە. بۆیە لەلایەک بە کەمیان دەگرێ و لەلایەک بە داردەست و ئامرازیان ناو دەبا و نایەوێ دان بەو ماتەوزە هەراوەی ژنان دابنێ کە بە ئاراستەی گۆڕانکارییەکان ئەویش لە دژی ئایدۆلۆژی و بەرژەوندییەکانی ڕێژیم دەچێتە پێشێ.\nکۆماری ئیسلامی بە سیستمی سیاسی، بە بیانووی دین و شەریعەت، بە قانوون و لە ڕێگەی هەموو کۆت و بەندە کۆمەڵایەتی و دابو نەریتەکانەوە ژنانی سەرکوت کردوە، بەڵام ژنان دەستیان بەر نەداوەتەوە و پێملی ئەو چارەنووسە نەبوون کە ڕێژیم بۆیانی دیاری کردوە. بۆیە بەرتەسکترین دەلاقە و چووکترین دەرفەتەکان دەقۆزنەوە هەتا بوونی خۆیان بسەلمێنن و بڵێن کە چوار دەیە سیاسەتی سەرکوتگەریی ڕێژیم نەیتوانیوە ئەوان لە شوناسی راستەقینەی خۆیان داببڕێ.\nئەوەندە کە ژنان پتر لە بزووتنەوەکەدا بەشدارن، ئایا ئەوەندەش بزووتنەوە ئێعترازییەکانی ئەم دواییانە توانیویەتی گۆڕان لە دۆخی ژنان و لە بزاوتی مافخوازیی ژناندا پێک دێنی؟\nبێگومان بێدەسکەوت نەبوون. ژنان لە ئێران کۆمەڵێک داب و نەریت و یاسا و ڕێسای کۆمەڵگەیان شکاندوە کە ناتەبان لەگەڵ ئەو بەها و بایەخانەی کۆماری ئیسلامی بانگەشیان بۆ دەکا. ئەوەش ئێعتباری زیاتری بە بزووتنەوەی مافخوازیی ژنان بەخشیوە. دیارە ئەگەرچی دەستکەوتەکان زۆر و بارتەقای تێچووەکان نین، بەڵام هەر ئەوەی کە ژنان بەردەوامن لە خەبات و تێکۆشانیان ئەوە پڕستیژێکی دیکەی بە مەوقعییەتی ژنان داوە. لەبیرمان نەچێ کە بەشێکی زۆری وزەی خەباتگیڕیی ژنان لە قۆناغی ئێستای ناڕەزایەتییەکاندا لە خزمەت پرسە گشتییەکاندایە،\nئەمن گومانم نییە کە ئەگەر ژنان هەوڵەکانیان تەنیا بۆ دەستەبەر کردنی مافە تایبەتییەکانی خۆیان بێت، دەسکەوتی زیاتریان دەبێ.\nزۆر جار باس لەوە دەکرێ کە ژنان بەپێی پێویست و بارتەقای ئەم زوڵمەی لێیان دەکرێ و ئەو مافانەی لێیان زەوت کراوە لە مەیدانەکەدا نین؛ ئەم چاوەڕوانییانە چەندە لە جێی خۆیاندان؟ یان بوێریی کچان و ژنانێکی وەک زارا محەممەدی و سپیدە قولیان بۆ دەبێ وەبەر چاو نەیە؟\nکۆماری ئیسلامی بەهۆی دەسەڵاتی سەرکوت و سیستمی دژەژن بوونی مەیدانی خەبات و تێکۆشان بۆ ژنانی زۆر بەرتەسک کردووە، هەروەها تێچووی چالاکیی سیاسی و بەرهەڵست بوونی بۆ ژنان زۆر بردووەتە سەرێ، ئەمە هۆکارێک بووە کە زەبروزەنگەکە بۆ ژنان دوو قات و تەنانەت چەند قات بێ.\nلەبیرمان نەچێ کە کۆمەڵگەی ئێران کۆمەڵگەیەکی سووننەتیشە، کۆماری ئیسلامیش بەردەوام هەوڵی داوە تایبەتمەندییەکانی کۆمەڵگەی نەریتی لە بەرژەوندیی مەرامەکانی خۆی بەکار بێنێ، کە یەک لەوان ئەم کۆت و بەندانەن لە کۆمەڵگەدا بەدژی ژنان هەیە. ئەوانە هەمووی بارگرانیی زیاتر بوون لەبەردەوام بزووتنەوەی مافخوازیی ژناندا. بۆیە ئینساف نییە بەشداریی ژنان، قوربانیدانی ژنان و هەموو ئەو تێچووانەی ژنانی چالاک لەپێناو سەرخستنی بزووتنەوە گشتییەکان و جووڵانەوەی ژناندا دەیدەن بە کەم بگیردرێ. ژنان بۆ شکاندنی تابۆکان و بەرەوپێشچوونی زیاتر پێویستییان بە پاڵپشتی و هاوکاریی چین توێژەکانی تری کۆمەڵگەیە. هەروەها پێویستییەکی دی یەکڕیزی و بەیەکەوە وەدەنگ هاتن و یەکتر داپۆشینی چین و توێژەکانە بۆوەی ناڕەزایەتییەکان ئاکامی بەرهەستتری لێ بکەوێتەوە.\nبۆ وێنە جەنابت ناوی “زارا” و “سپێدە”ی هێنا. ئەم دوو کەسە هیچیان لەسەر چالاکیی تایبەت بە ژنان دەسبەسەر نەکراون و لە سۆنگەی چالاکیی بەرچاویان لە حەوزەی گشتیی ماف و داخوازییەکان گیراون؛ بۆیە دەبێ زۆر بە ڕێزەوە چاویان لێ بکرێ و بەهیند وەربگێرێن کە بە خۆشییەوە واش بووە. زارا و سپێدەکانیش لە هەناوی کۆمەڵگەدا کەم نین، نموونەی ئەو ژنە بوێر و بەجەرگانەمان زۆر دیوە لە ناڕەزایەتییەکانی ئەم دواییانەدا. هەروەها لە نێو ئەو ژنانەدا کە ڕۆڵە و ئازیزەکانیان لەدەست دا، بەڵام بە حەماسەت و بە بوێرییەوە دەرکەوتوون و لەسەر داخوازی ڕۆڵەکانیان کە داخوازی ئەوانیشە سوورن.\nبەڵام کە دروشمەکانیش دەبینین، دەبینین لە نێو خۆپیشاندانەکاندا دروشمی وامان بەر گوێ ناکەوێ کە تەعبیر لە بەشداریی هەراوی ژنان و خواستی ژنان بکا، ئەمەیان بۆ؟\nئەمەیان تایبەتە بە قۆناغی گرینگ و چارەنووسسازی ناڕەزایەتییەکان لە ئێستادا. سەرچاوەی هەموو مەینەتی و هەموو بێمافی و هەموو چارەڕەشییەکانی خەڵک و کۆمەڵگە دەسەڵاتی کۆماری ئیسلامییە. دەی سروشتییە کە لە ئێستادا کە ناڕەزایەتییەکان گشتین و ڕوو لە دەسەڵاتن، هەموو وزە و توانای کۆمەڵگە بەو ئاراستەیەدا بڕوا.\nدەزانین کە ناڕەزایەتییەکان ئێستا لە سۆنگەی قەیرانی ئابووری و کێشە کۆمەڵایەتییەکانی دیکەی پێوەندیدار بە بژیوی خەڵکن، پرسەکانی دیکەی کۆمەڵگەش کاریگەریی خۆیان لەسەر شکڵگرتنی ناڕەزایەتییەکان هەیە. ناڕەزایەتییەکانی ئێستا ئی چین و توێژێکی تایبەتی کۆمەڵ نین کە لە دروشمەکانیاندا بیانناسینەوە. ناڕەزایەتییەکان گشتین و لە هەناوی کۆمەڵگەوە هەڵقوڵیون و هەموو چین و تویژەکان تێیدا بەشدارن، بۆیە دروشمەکانیش گشتین و هەموویان ڕوویان لە دەسەڵات و ڕێژیمە.\nئەگەر بە تایبەتی باس لە کوردستان بکەین، ژنان لە کوردستاندا بە بەراورد لەگەڵ بەشەکانی تری ئێران زیاتر لە چالاکییە ئەدەبی و فەرهەنگی و مەدەنییەکان بەشدارن، هۆکاری دیاربوونی زیاتری ژنان لەم مەیدان و بوارانەدا بۆچی دەگەڕێتەوە؟ ئایا ئەوە تەعبیر لە دۆخی تایبەتیی ژنانی کورد دەکا و هەروەها پەیامێک لەلایەن ئەوانەوە؟\nئەگەر ژنی فارس جارێک قوربانیی ئەو دەسەڵاتە و کولتوور و ئایدۆلۆژییەکەی بێ، ژنی کورد دوو جار، یەک لەڕووی نەتەوەییەوە چونکی کوردە، دوو لە ڕووی ڕەگەزییەوە کە گشتییە. هەم توندوتیژیی دەسەڵات و هەم کاریگەریی نەریتەکانی کۆمەڵگە وەک پێشووتر باسمان کرد وای کردوە کە تێچووی چالاکیی سیاسی بۆ ژنان بە گشتی و بە تایبەت بۆ ژنی کورد لە ئێراندا زۆر قورس بێ، ئەوەش وا دەکا ژنان زیاتر لە حەوزەی چالاکییە مەدەنی، ئەدەبی و فەرهەنگییەکاندا ڕۆڵیان هەبێ کە دیارە هەموو ئەو بوارانەش هەڵگری خەسڵەت و تایبەتمەندیی خەباتی نەتەوەیی و شوناسخوازین.\nچالاکیی سیاسی بەئاشکرا ئەویش لە فۆڕمی ئەندامەتیی حیزبە سیاسییەکان _کە دیارە کەم نین ئەو کچ و ژنانەی لەو ئاست و بوارەشدا بەشدارن_ ژنان و ژیانیان دەخاتە مەوقعییەتی دی هەم لە خێزانەکەیاندا و هەم لە ئەگەری ئاشکرابوونی چالاکییەکانیان. بۆیە لەبەر ئەوەی دەرەتانی ئەم هەڵبژاردنە بۆ ژنان سنووردارە، ئەوان لە کایەکانی دیکەی خەباتی کۆمەڵایەتی و ئەدەبی و مەدەنی و ژینگەپارێزیدا خۆیان دەبیننەوە کە هەر وەک باسم کرد هەڵگری توخم و ڕەگەزەکانی نەتەوەیی و خەباتگێڕی و شوناسخوازین.\nئەگەر ئاکامگیرییەک لەو باسەمان هەتا ئێستا بکەین، دەمەوێ بزانم دەسکەوتی ژنان لەو ساڵانەدا چی بووە؟ هەروەها کۆسپی بەردەم بەرەو پێشچوونی زیاتری بزووتنەوەی ژنان لە ئێران و کوردستان چییە؟\nبە بڕوای من دەسکەوتەکان زۆر نین، چونکە سیاسەت، یاسا و شەریعەتی ئیسلام و لە هەمان کاتدا دابونەریتە باوە دژەژنەکان کۆسپ بوون لە بەردەم بەرەوپێشچوونی زیاتری ژنان لە ئێران و بە تایبەت لە کوردستاندا. پێموایە ژنان کاتێک دەتوانن خاوەن دەسکەوت و مافی ژنانەیان بن ئەگەر ئاڵوگۆڕێک لە کۆمەڵگەی ئێراندا بێتە ئاراوە و لە هەموو بوارە سیاسیی، ئابووری و کۆمەڵایەتییەکان بەبێ جیاوازی و هەڵاواردنی ڕەگەزی وەک هەر تاکێک بەشداربن.\nبەڵام دیسانیش ناکرێت دیاربوونی ژنان لە جموجۆڵ و چالاکییەکانی ئەم دواییانەدا لەبەرچاو نەگرین، بە تایبەت لە خۆپێشاندان و ناڕەزایەتییەکاندا کە زۆربەی کات پێشەنگ، ڕێکخەر بوون و لەم پێناوەشدا قوربانیان داوە.\nتەنانەت لە خۆپێشاندانەکانی خەزەڵوەری ئەمساڵدا ژنان زۆر ئازایانە دیار و بەرچاو بوون، لە مەیدانەکەدا بوون و بە دروشم و تایبەتمەندیی خۆیانەوە دژی کۆماری ئیسلامی وەستاونەوە و بەڕاگەیەندراوی ڕەسمی داوای دەستلە کارکێشانەوەی رێبەری ڕێژیمیشیان کرد و تێکۆشاون نەریتە دژە ژنەکان تا ڕادەیەک بشکێنن و بیسەلمێنن کە ژنان لە ئێراندا پێیان ناوەتە قۆناغێکی نوێ لە خەبات و تێکۆشان.\nبۆیە دەکرێ ئەمانە سەرجەمیان وەک دەسکەوتێکی گەورە بۆ ژنان بە گشتی و بە تایبەتی ژنی کورد لە ژێر دەسەڵاتێکی دیکتاتۆرو پڕ لە هەڵاواردنی کۆماری ئیسلامی ئێران ببینین.\nڕێکخراوەکانی ژنان، بەتایبەت لە کوردستان لە کوێی بزووتنەوەی ژناندا جێ دەگرن؟ ئەم ڕێکخراوانە لە ئێستادا دەتوانن بەرعۆدەی چ چەشنە ئەرک و بەرپرسایەتییەک بن جیا لەو ڕۆڵەی لە پەنا حیزبە سیاسییەکان دەیبینن و بۆیان دیاری کراوە؟\nئەگەر باس لە ڕێکخراوەکەی خۆمان “یەکیەتی ژنانی دێموکراتی کوردستان” بکەم، بە شانازییەوە دەتوانم بڵێم کە هەر لە سەرەتای دامەزرانیەوە کاریگەریی گەورەی لەسەر گۆڕانکارییەکانی کۆمەڵگە هەبووە.\nبێگومان ڕێکخراوەکانی تری ژنانیش هەر یەک لە جێی خۆیان و بەپێی توانا و زەرفییەتەکانی خۆیان توانیویانە ڕۆڵ و کاریگەرییان لەسەر دۆخی ژنان لە ئێران و بە تایبەت لە کوردستاندا هەبێت، لە ڕێگەی کاری تەشکیلاتی و پێوەندییەکانیان لەگەڵ ژنانی نێوخۆ، هەروها هەوڵەکانیان لە ڕێکخراودا بۆ وشیارکردنەوەی ژنان لە سەر مافەکانیان و یاسا داڕێژراوە دژەژنەکانی کۆماری ئێسلامی ئێران.\nبۆ ئەو مەبەستەش ڕێکخراوەکانی ژنانی کوردستانی ئێران بۆ گشتگیربوونی کارەکان و زیاتر یەکدەنگ بوونیان سەبارەت بە ڕووداو و پیشهاتەکان، ناوەندێکیان پێک هێناوە و تێکۆشاون بە یەکەوە لە ڕێگەی یەکخستنی گوتار و پەیامەکانیان، وەڕێخستنی کەمپەین و بەڕێوەبردنی سیمینار و گردبوونەوە و ناڕەزایەتی دەربڕین کاریگەریی زیاتریان هەبێت.\nبەڵام ڕاستیەکی تاڵ هەیە کە ناتوانم بیشارمەوە و باسی نەکەم، ئەویش دووربوونمان لە مەیدانی ئەسڵی خەباتەکەمان، تا ڕادەیەکی زۆر ڕێگر بووە لە بەرەوپێشچوونی کارەکانمان.\nبۆچی هەتا ئێستا هەڵوێستی یەکیەتیی ژنان بەنیسبەت هەڵبژاردنەکانی مەجلیس ڕوون نییە، لە حاڵێکدا کەمتر لە مانگ و نیوێکی بۆ هەڵبژاردنەکان ماوە و لە کاتێکدا بەشداری و بەشداری نەبوونی ژنانیش لە هەڵبژاردنەکاندا چارەنووس سازە؟\nهەڵبژاردنەکان لە چوار دەیەی دەسەڵاتی کۆماری ئیسلامیدا و بە گشتی مەجلیس هەتا ئێستا قەت لە بەرژەوەندیی ژنان نەبوون و مەجلیس قەت شوێنێک نەبووە بۆ بەرجەستەکردنەوەی ویست و ماف و داواکانی ژنان. بۆیە ڕوانگە و ڕوانینی ئێمە بۆ هەڵبژاردنەکان ڕوونە و لامان وایە ئەگەچی لە کۆماری ئیسلامیدا مافەکانی ژنان بەر لە هەموو شتێک بە “قانوون” پێشێل کراون و مەجلیس شوێنی گۆڕین و دانانی قانوونە، بەڵام لە پێکهاتەی کۆماری ئیسلامیدا مەجلیس نە ئەو پێگەیەی هەیە و نە ئەوانەش کە ڕێیان دەکەوێتە مەجلیس لەو کەسانەن باوەڕیان بەو مافانە هەبێ.\nبەو حاڵەش قسە و پەیامی خۆمان هەیە و لە چواچێوەی ناوەندی ژنانی ڕۆژهەڵاتدا و بەمزووانە هەڵوێستی خۆمان ڕادەگەیەنین.\nسپاس بۆ ئەوەی کاتت دانا بۆ ئەم وتووێژە


🔧 Alaya Rengin\n📅 کاتوو تۆمارکەردەی Apr 22 2015 8:58PM\n👁 ئی بابەتە 4,546 جارێ وینیان\n... [ زیاتەر... 👁] ✖ ✖ 1 0 ✔ 66% ✍ هـ.ب. 22-4-2015 20:58:20\n🔧 بەردی مەڕمەڕی وەنەوشەیی شاری (ئەلعەزیز) ناوازە و دەگمەن لە جیهاندا\n📅 کاتوو تۆمارکەردەی Sep 4 2016 11:48AM\n👁 ئی بابەتە 5,084 جارێ وینیان\nبەردی مەڕمەڕی وەنەوشەیی یان (سور) کە بەرهەمی چیاکا [ زیاتەر... 👁] ✖ ✖ 3 1 ✔ 84% ✍ م.ب. 4-9-2016 11:48:52\n📅 کاتوو تۆمارکەردەی Jan 5 2010 7:54PM\n👁 ئی بابەتە 7,885 جارێ وینیان\nیەکەم بەرهەمی کارگەی دەرمانی ئاوامێدیکای کوردییە ل [ زیاتەر... 👁] ✖ ✖ 0 0 ✔ 70% ✍ هـ.ب. 5-1-2010 19:54:26\n🔧 پێشانگەی کاری دەستی رۆژهەڵاتی کوردستان و ئێران لە هەولێر\n📅 کاتوو تۆمارکەردەی Jul 6 2017 2:16AM\n👁 ئی بابەتە 9,631 جارێ وینیان\nرووداو - هەولێر پێشانگەی کاری دەستی لە بازاڕی د [ زیاتەر... 👁] ✖ ✖ 14 1 ✔ 99% ✍ ئـ.ئـ.ف. 6-7-2017 2:16:27\n🔧 پێنجوێنییەک گوندێکی کۆنی کوردستان دروست دەکات\n📅 کاتوو تۆمارکەردەی Sep 2 2017 8:06PM\n👁 ئی بابەتە 3,238 جارێ وینیان\nلە یەکێک لە گوندەکانی سنووری قەزای پێنجوێن، دروستک [ زیاتەر... 👁] ✖ ✖ 0 0 ✔ 84% ✍ ئـ.ئـ.ف. 2-9-2017 20:06:00\n🔧 پێڵاوی ڕەشک\n📅 کاتوو تۆمارکەردەی May 25 2020 5:42PM\n👁 ئی بابەتە 84 جارێ وینیان\nڕەشک یەکێکە لە بەرهەمە گرنگەکانی کەلتور و نەریتی د [ زیاتەر... 👁] ✖ ✖ 0 1 ✔ 98% ✍ ج.ع.ئـ. 25-5-2020 17:42:37\n🔧 تاس کڵاو\n📅 کاتوو تۆمارکەردەی Jan 22 2019 4:48PM\n👁 ئی بابەتە 2,018 جارێ وینیان\n... [ زیاتەر... 👁] ✖ ✖ 0 0 ✔ 62% ✍ هـ.ب. 22-1-2019 16:48:12\n🔧 تەزبیحی قەزوان\n👫 نامێ تۆمارکەری نالیا ئیبراهیم\n📅 کاتوو تۆمارکەردەی Sep 4 2016 3:07PM\n👁 ئی بابەتە 13,217 جارێ وینیان\nقەزوان لەکوێستانەکانی کوردستان بەتایبەتی سنووری پا [ زیاتەر... 👁] ✖ ✖ 0 8 ✔ 84% ✍ ن.ئـ. 4-9-2016 15:07:56\n🔧 جگەرەی شاور\n📅 کاتوو تۆمارکەردەی May 27 2015 4:25PM\n👁 ئی بابەتە 3,998 جارێ وینیان\nکارگەی جگەرەی زەلی شاور یەکێک لە کۆنترین جگەرە و پ [ زیاتەر... 👁] ✖ ✖ 2 1 ✔ 99% ✍ م.ب. 27-5-2015 16:25:00\n🔧 چۆنیەتی دروست کردنی باسوق بەشێوەیەکی خۆماڵی\n📅 کاتوو تۆمارکەردەی Sep 18 2018 10:37AM\n👁 ئی بابەتە 3,314 جارێ وینیان\nباسوق چیە ؟ باسوق شیرینیەکی سروشتی کوردەواری زۆر [ زیاتەر... 👁] ✖ ✖ 3 0 ✔ 84% ✍ م.ب. 18-9-2018 10:37:29


ڕێگا بە سزادراوانی بادینان نادرێت پەیوەندیی بە خانەوادەکانیانەوە بکەن – کوردی – RojNews.News\n09/03/2021 - 11:28:44 am\nبرای یەکێک لە سزادراوانی بادینان ئاشکرای دەکات، زیاتر لە سێ هەفتەیە ڕێگا نەدراوە براکەی پەیوەندییان پێوەبکات و ئاگاداری بارودۆخی نین، پارێزەرانی کەیسەکەش بەنیازن ئەمڕۆ سەردانی سزادراوان بکەن لە زیندان.\nپێشتر شێروان شێروانی و گوهدار زێباریی لەکاتی پەیوەندییکردن بە خانەوادەکانیانەوە لە رێگای تەلەفۆنەوە، ئاشکرایکردبوو کە لە ١٧ی شوباتەوە دەستیان بە مانگرتن لەخواردن کردووە دژی بڕیاری دادگای هەولێر بە سزادانیان بۆ ماوەی شەش ساڵ زیندانیی، ڕۆژی ٢٨ی شوباتیش، کاتێک شێروان شێروانی بە تۆمەتی ناوزڕاندنی ئاسایش برایە بنکەی پۆلیسی خانەقا لە گەڕەکی تەیراوەی هەولێر و وتەی لێوەرگیرا، ڕایگەیاند، کە بەردەوامن لە مانگرتن.\nئەمڕۆ ٢١ ڕۆژە سزادراوانی بادینان مانگرتنیان ڕاگەیاندوە، لەبارەی دۆخی تەندروستییشیان، ئەیهان سەعید، برای شڤان سەعید کە یەکێکە لە پێنج سزادراوەکە بە ڕۆژنیوزی ڕاگەیاند: سێ هەفتەیە شڤان پەیوەندیی پێوە نەکردووین و ئاگاداری تەندروستیی نین، هەرچەندە دەبێت هەفتانە تەلەفۆن بکات، بەڵام سێ هەفتەیە هیچ پەیوەندییەکی نەکردووە.\nهاوکات، بەشدار حەسەن، پارێزەری کەیسی دەستگیرکراوانی بادینان بە ڕۆژنیوزی ڕاگەیاند: دەمانەوێت ئەمڕۆ سەردانی سزداراوان بکەین لە زیندان بۆ ئەوەی لە نزیکەوە ئاگاداری بارودۆخیان بین، بەڵام نازانین ڕێگەمان پێدەدرێت یاخود نا.\nهەرچەندە پارێزەری کەیسەکە ڕەتیکردەوە، کە بزانێت لەکوێ زیندانییکراون، بەڵام بەوتەی ئەیهان سەعید، سزادراوانی بادینان لە زیندانی ئاسایشی گشتیی هەولێر زیندانیی کراون.\nڕۆژی ١٦ی شوباتی ٢٠٢١ دادگای هەولێر سزای شەش ساڵ زیندانییکردنی بەسەر پێنج ڕۆژنامەنووس و چالاکوانی ناوچەی بادیناندا سەپاند، ئەوەش کاردانەوەی تووندی لە ناوخۆ و دەرەوەی کوردستان لێکەوتەوە و زۆرینەی ڕێکخراوە مەدەنییەکان و لایەنە سیاسییەکان و توێژە جیاجیاکان دژی ئەو بڕیارە هاتنە سەرخەت.\nهەرچەندە بەپێی یاسا بەرکارەکانی هەرێمی کوردستان، حکومدراو دەتوانێت لەماوەی مانگێکدا تانە لە بڕیاری دادگا بدات لە دادگای پێداچوونەوە، ئەمڕۆ ٢١ ڕۆژ بەسەر حکومدانی ڕۆژنامەنووسان و چالاکوانانی بادیناندا تێپەڕبووە و هێشتا کەیسەکەیان نەنێردراوە بۆ دادگای پێداچوونەوە.\nبەوتەی ئەیهان سەعید،هەوڵێک هەیە بۆ ئەوەی قەناعەت بە دادگای پێداچوونەوە بهێندرێت کە ئەو حوکمەی دراوە وەک خۆی تێپەڕێت و کەیسەکە تەمیز نەکرێتەوە.\nڕەنگدانەوەی ڕۆژی جیهانیی ژنان لە ڕاگەیاندنە کوردییەکاندا\nچوار ئەندامی هێزە ئەمنییەکانی ئەفغانستان کوژران


سۆفی غه‌م و ئازاره‌كانی له كتێبه شیعرێكدا بڵاوده‌كاته‌وه\n10 شیعری درێژ و ژماره‌یه‌ك پۆسته‌ره شیعر له خۆ ده‌گرێت\nله ژێر ناوی "برینێکم بە ڕوومەتی زەوییەوە" ، دیار سۆفی شاعیر یه‌كه‌مین كتێبی شیعری خۆی كه نووسینه‌وه‌ی غەم و ئازار و ئەزموونی خۆیه‌تی و وێنای رابردوویەتی لەڕێی زمانێکی ئەدەبی شیعرییەوە بڵاوده‌كاته‌وه .\nكتێبی شیعری "برینێکم بە ڕوومەتی زەوییەوە" قه‌باره‌كه‌ی مامناوه‌نده و له چوار چێوه‌ی 130 لاپه‌ره‌دا كه 10 شیعری درێژ و ژماره‌یه‌ك پۆسته‌ره شیعر له خۆ ده‌گرێت و له چاپخانه‌ی كار چاپكراوه ، كتێبه‌كه باس لە کۆمەڵێک بواری جیاواز دەکات کە دونیا بینی شاعیره بۆ شتەکان لەڕێی زمانی شیعرەوە .\nئه‌م كتێبه یەکەمین ئەزموونی ئه‌م شاعیره‌یه كه ده‌قی شیعره‌كان تێكه‌ڵ ن و ژماره‌یه‌ك بواری وه‌ك " سەفەر، جەنگ، ژیان و مردن، خۆشەویستی، باسکردن لە دۆخی تەنیایی و وێناکردنی و گەڕانەوە بۆ چەمکی یادەوەری " ی له خۆ ده‌گرێت .\nدیار سۆفی شاعیرێكی گه‌نجه و ته‌مه‌نی 26 ساڵه و خه‌ڵكی گه‌رمیانه ، پێشتر چەند وتار و دەقە شیعری لە چەند سایتێک بڵاوکردووەتەوە، ساڵی ٢٠١٧ لە فێستڤاڵی گەلاوێژ-بەشی شیعر بەشداریکرد و لە ناو ٦٨ بەشداربوودا توانی پلەی سێیەم بەدەستبهێنێت .\nگه‌وره بیرمه‌ندی فه‌رنسی "بێرنارد لێڤی" كتێبه نوێكه‌ی پێشكه‌شی كورد كرد\nكتێبی (تا پزیشك دەگات) بڵاوكرایه‌وه


فراکسیۆنى گۆڕان لەپەرلەمانى کوردستان جەختدەکاتەوە کە پێویستە جەلال پەرێشان پەرلەمانتارى پارتى "سزا بدرێت"، بەهۆى وتنى "هه‌ره‌شه‌ی زمان بڕین و جنێوی ئاست نزم" بە پەرلەمانتارێکى گۆڕان و پارتیش بێبەری بوونى لەو قسانە رابگەیەنێت.\nفراکسیۆنەکە ئەمڕۆ سێشەممە لە راگەیەنراوێکدا رایگەیاند "فراكسیۆنه‌كه‌مان به‌توندی سه‌ركۆنه‌ی ئه‌و قسانه‌ی ناوبراو ده‌كات و داوادەکەین فراكسیۆنی پارتی به فه‌رمی خۆی بێبەری بکات له‌و قسانه‌ی جه‌لال په‌رێشان، لەبەرامبەر ئەو قسە نەشیاوانە".\nیه‌ك: پێویسته سه‌رۆكایەتی په‌رله‌مان و پەرلەمان بڕیاربدەن لەسەر سزایەکی شیاو بۆ ئه‌و هه‌ڵسوكه‌وته نه‌شیاوه‌ی ئەو پەرلەمانتارە و داوای لێبوردن لە خەڵکی ھەرێمی کوردستان بکات، چونکە پەرلەمان دەزگای نوێنەرایەتی ھاوڵاتیانی کوردستانە و بەرھەمی ڕەنج و خوێنی شەھیدانە\n2021.10.26 - 18:26


یەكێتی لە سلێمانی سەرۆكی فراكسیۆنی دیاریكرد - تۆڕی میدیایی خەڵک\nسەرۆكی فراكسیۆنی سەوز لە ئەنجومەنی پارێزگای سلێمانی ڕایدەگەیەنێت ، ئەمڕۆ یەكەم كۆبونەوەمان وەك سەرۆكی فراكسیۆن لەگەڵ هاوسەرۆكی یەكێتی ئەنجامدا و وەك فراكسیۆنیش ئامادەییمان دەربڕی بۆ هەر بڕیار و هەنگاوێك لەچوارچێوەی ئەنجومەن، كە مووچە خۆران لەم بارودۆخە نالەبارەی دارایی ڕزگاری ببێت.\nڕزگار حەمە نوری، سەرۆكی فراكسیۆنی سەوز لە ئەنجومەنی پارێزگای سلێمانی بە (خەڵك) ی ڕاگەیاند، پێشتر ئەو پۆستەم وەرگرتووە وەك سەرۆكی فراكسیۆن بەڵام بەهۆی هەندێك ڕیكارەوە مایەوە، بەڵام یەكلابوونەوەی پۆستەكە بۆ 9-1-2021 دەگەڕێتەوە.\nڕاشیگەیاند، ئەمڕۆش وەك سەرۆكی فراكسیۆن و هاورێی لەگەڵ سەرۆكی ئەنجومەن و ئەندامانی فراكسیۆن لەگەڵ لاهور شێخ جەنگی ، هاوسەرۆكی یەكێتی كۆبوینەوە وەك فراكسیۆنی سەوز ئامادەییمان دەربڕی بۆ هەر بڕیارو هەنگاوێك لەچوارچێوەی ئەنجومەنی پارێزگای سلێمانی كەدانیشتوانی سنووری جوگرافی ئەنجومەنەكەمان لەم بارودۆخە نالەبارەی دارایی ڕزگاری ببێت .\nچەند جوڵە و وەرزشێک کە لە ٥ خولەکدا ئازاری شان و ملت ناهێڵێت


چارەنووسی کاندیدەکەی گۆڕان بۆ وەزیری داد بەکوێ دەگات – Standard Kurd\nلەلایەن ستاندار Posted on كانونی یه‌كه‌م 26, 2018 كانونی یه‌كه‌م 26, 2018 1643 جار بینراوە 0 سەرنج\nدوای ئەوەی گۆران خۆی تاخیركردو بەدرەنگەوە چوە نێو گەمەكانی بەغدا وەزیرێكی هەبوو لەدەستیدا ،زیاتر ئیعتمادی كردە سەر بەڵێنیك كەلە لە دانیشتنە بەراییەکانی نێوان پارتی و بزووتنەوەی گۆڕان بەلێنیدابوو کە پاڵپشتی گۆران بکەن لە وەرگرتنی پۆستێکی سیادی وەک وەزارەتی داد, بەڵام پارتی بە پێچەوانەی بەڵێنەکانی دارا نورەدینی بۆ وەزیری داد کاندید کرد.، لەسەردانەكەی بەریز بارزانی بۆ بەغدا پیداگیری بوو لەسەر ئەو وەزارەتەش ، بەلام بۆ پارتیش نەبوو .، ئەو كاندیدەی (پ د ك) یش شكستی هینا . لەئيستادا جاريكى تر چانسى بزووتنەوەی گۆران و حاكم شيخ لةتيف هاتةوة ,واگۆران هەوڵی تەواو دەدات لەوەی وەزیری داد وەرگرن ، لەگەڵ کۆمەڵی ئیسلامی و یەکگرتوو هەروەها نەوەی نوێو د. بەرهەم و یەکێتیش گفتوگۆیان کردووە, لەدوای دەست لەکارکێشانەوەی کاندیدەکەی پارتی دارا نورەدین دەرفەتی زیاتر بۆ دەرچوونی حاکم شێخ لەتیف دروست بووە , لةضةند رؤذى داهاتوو ئەگەری هەیە گۆران هەولی خۆی چڕ بكاتەوە لەگەل لایەنەكانی (غەیرە پارتی) بۆ وەرگرتنی ئەو پۆستە ، لە نیوان عمری سید علی و سەرۆك كۆماریش چەند پەیوەندیەك بوە بۆ یارمەتی ووەرگرتنی ئەو وەزارەتە ، واپیدەچی هەمو لایەك یارمەتیدەری حاكم شیخ لەتیف بن بۆ ئەو پۆستەو ئەو ئامانجە بیتە دی .\nبڵاوکراوەی پێشووقادر عەزیز چەند هەنگاوێکی نهێنی گۆڕان و یەکێتی بۆ نزیکبونەوە ئاشکرادەکات\nبڵاوکراوەی نوێترکەناڵی گۆرانی و کەناڵی پەروەردەی\nPosted on ئایار 23, 2019 0 1171\nPosted on ئایار 28, 2019 0 195\nPosted on حوزه‌یران 1, 2019 0 228\nPosted on حوزه‌یران 9, 2019 0 555\nPosted on حوزه‌یران 16, 2019 حوزه‌یران 16, 2019 0 177


Mewda Media | نوێترین زانیاریی لەسەر دووبارە گەڕانەوەی دەرماڵەی\nتەرمی خوێندکارێک گەیەندرایە نەخۆشخانە\nوتەبێژی وەزارەتی خوێندنی باڵا رەتیکردەوە وادەی دەستپێکردنەوەی پڕۆسەی خوێندن لە زانکۆ و پەیمانگاکان دوابخرێت، سەبارەت بەو دەنگۆیانەی کە باس لە دووبارە پێدانەوەی دەرماڵەی خوێندکارانی زانکۆ و پەیمانگاکان دەکات، دەڵێت "تا ئێستا هیچ بڕیارێکی لەو شێوەیە نییە".\nئەمڕۆ دووشەممە 20ی ئەیلولی 2021 عەباس ئەکرەم, وتەبێژی وەزارەتی خوێندنی باڵا و توێژینەوەی زانستیی حکومەتی هەرێمی کوردستان بە مەودا میدیای راگەیاند "سەرجەم ئەو دەنگۆیانەی باس لە دواخستنی وادەی دەستپێکردنەوەی پرۆسەی خوێندنی زانکۆ و پەیمانگاکان دەکەن دوورن لە راستییەوە".\nلە ماوەی ساڵانی رابردوودا خوێنکارانی زانکۆ و پەیامنگاکان دەرماڵەیان پێدەدرا وەک هاوکارییەک، بەڵام لەگەڵ دەستپێکی شەڕی داعش و قەیرانی دارایی و ئابووریی لە هەرێم ئەو دەرماڵەیە بڕدرا و لە ئێستادا دەنگۆی دووبارە گەڕانەوەی هەیە لەناو خوێندکاراندا، وتەبێژی خوێندنی باڵاش وتی "تاکو ئێستا هیچ بڕیارێک نییە دووبارە دەرماڵە بەخوێندکاران بدرێتەوە".\nئەوە لە کاتێکدایە بە پێی بڕیارێکی وەزارەتی خوێندنی باڵا، لە رۆژی 25ی ئەیلول پرۆسەی خوێندن لە سەرجەم زانکۆ و پەیمانگاکانی هەرێمی کوردستان دەستپێدەکاتەوە.


هەر كە خۆر ئاوابوو من ڕۆژووەكەم دەشكێنم بێ ئەوەى بانگى دابێت: ماڵپەڕی وەڵامەکان\nڕۆژووبەربانگهەر كە خۆر ئاوابوو من ڕۆژووەكەم دەشكێنم بێ ئەوەى بانگى دابێت\nمن كتێبى چۆنێتى پارشێوو بەربانگ كردنەوەم خوێندەوە كاتێك كە بانگ دەدات من ڕۆژووەكەم شكاندووە چونكە ئەو بانگە وەكو ئەحتیاط دەوترێت بۆ مەبەستى دڵنیاى. ئەو كتێبە باسى لە چۆنێتى دەركەوتنى فەجر دەكرد بۆیە منیش بۆ جێ بەجێ كردن و زیندووكردنەوەى سوننەتى پێغەمبەرى خوا (ﷺ)هەر كە خۆر ئاوابوو من ڕۆژووەكەم دەشكێنم بێ ئەوەى بانگى دابێت،یان زۆر كات بانگى بەیانى فەرمووە من دواى ئەوەش هەر شت ئەخۆم چونكە جارێ هەر دنیا زۆر تاریكە و خەتى ڕەش و سپى لەیەك جیاناكەیتەوە بۆیە ماڵەوەمان سەر زەنشتم ئەكەن لەسەر ئەم كارەم و پێم ئەڵێن تۆ ڕۆژووەكانت قەبوڵ نیە ئایا ئەو كارانەى كە لەسەرەوە باسم كردووە من ئەیكەم دروستە یان نا خوا بتان خاتە ژێر سایە و بەزەیى و ڕەحمەتى خۆیى یەوە.\nوە سەبارەت بە شكاندنى ڕۆژوو هیچ پەیوەست نیە بە بانگەوە، بەڵكو پەیوەستە بە خۆر ئاوا بوونەوە، جا ئەگەر تۆ دڵنیا بیت لەوەى كە خۆر ئاوا بوو بێت ئەوا لە سەر سوننەتى پێغەمبەرى خوایت (ﷺ)، هەروەكو لە سوننەتدا هاتووە:\nلە (عمر)ى كوڕى (الخطاب) ەوە رضي الله عنه دەگێڕنەوە فەرموویەتى: پێغەمبەرى خوا (ﷺ) فەرموویەتى: إذَا أقْبَلَ الليلُ مِنْ هَاهُنَا، وأَدْبَرَ النَّهارُ مِنْ هَاهُنَا، وَغَرَبَت الشَّمسُ: فَقَدْ أَفْطَرَ الصَّائِمُ (أخرجه البخاري: (4 / 171) رقم: (1954)، ومسلم رقم: (1100)).\nئەم فەرمانەى پێغەمبەرى خوایش (ﷺ) یەكسەر پاش ئاوا بوونى بازنەى خۆر دەبێت بەجێ بهێنرێت با ڕووناكى یەكەیشى هەندێ مابێ یان بانگ نەدرا بێت، چونكە یەكێكە لە سوننەتەكانى پێغەمبەر (ﷺ) ئەوە بوو كاتێك بە ڕۆژوو دەبوو فەرمانى بەیەكێك لە صەحابە دەكرد كە بچێتە سەر شتێك و لە كاتى دیار نەمانى بازنەى خۆر دەیفەرموو: خۆر ئاوا بوو، پێغەمبەریش (ﷺ) ڕۆژووەكەى دەشكاند(أخرجه الحاكم: (1/434)، وابن خزيمة رقم: (2061)، وصححه الحاكم على شرط الشيخين).\nوە هەندێك لە خەڵك وا گومان دەبەن كەوا شەو نایەتەدى بە خۆر ئاوا بوون، بەڵكو ئەو كاتە بە شەو دادەنێن كە تاریكى بڵاو دەبێتەوە بە لاى ڕۆژهەڵات و ڕۆژ ئاواوە، وە ئەم گومانەیش ڕوویداوە بۆ هەندێك لە هاوەڵانى پێغەمبەر (ﷺ)، وە بەڵام تێگەیەنرا كەوا خۆر ئاوا بوونى خۆر بەسە بۆ هاتنى شەو كە سەرەتاى تاریكى لە بەرەى ڕۆژهەڵاتەوە دەركەوێت دواى نەمانى بازنەى خۆر یەكسەر.\nلە (عبد الله)ى كوڕى (أبي أوفى) ەوە رضي الله عنه دەگێڕنەوە فەرمووى: لە سەفەرێكا لە گەڵ پێغەمبەرى خوادا بوون (ﷺ)، وە بە ڕۆژوو بووین لە مانگى ڕەمەزاندا، كاتێك خۆر ئاوا بوو فەرمووى: ئەى فڵان، وە لە ڕیوایەتى ئیمامى (أبو داود) دا: ئەى بلال هەستە ئاومان بەرێ، ئەویش فەرمووى: ئەى پێغەمبەرى خوا ئەگەر چاوەڕێ بكەى شەوت بەسەردا بێت لە ڕیوایەتى ئیمامى (البخاري) دا: لَو انْتَظَرْتَ حَتَى تُمْسِي ، وە لە ڕیوایەتێكى تردا:... الشَّمسَ...، پاشان فەرمووى: دابەزە ئاومان بەرێ، ئەویش فەرمووى هێشتا ڕۆژت بەسەرەوەیە ! فەرمووى: دابەزە ئاومان بەرێ، پاش جارى سآیەم دابەزى و ئاوى پێدان و پێغەمبەریش خواردیەوە و فەرمووى: ئەگەر یەكێك بیەوێ بەسەر ووشترەكەیەوە بیبینێ ئەوا دەیبینێ ـ واتە: خۆر دەبینێ ـ پاشان ئاماژەى كرد وە لە ڕیوایەتى ئیمامى (البخاری) دا: بە دەستى ئاماژەى كرد، وە لە ڕیوایەتى (البخاری و مسلم) دا: بە پەنجە ئاماژەى بۆ بەرەى ڕۆژ ئاوا كرد، پاشان فەرمووى: إِذَا رأَيْتَ الليلَ قَدْ أقبَلَ مِنْ هَاهُنَا فَقَد أفْطَرَ الصَّائِمُ (أخرجه البخاري: (4 / 199) رقم: (1955)، ومسلم رقم: (1101)، واحمد: (4 / 381)، وأبو داود رقم: (2352). والزيادة الأولى لمسلم رقم: (1101). والثانية لعبد الرزاق: (4 / 226)).\nواتە: ئەگەر بینیت شەو لە بەرەى ڕۆژئاواوە هەڵهات ئەوا با ڕۆژووان ڕۆژووەكەى بشكێنێت. ئەوەشمان پێگەیشتووە كە هاوەڵانى پێغەمبەر (ﷺ) شوێنى ووتەى پێغەمبەر (ﷺ) كەوتوون بۆیە كردەوەیان جووت بووە لە گەڵ ووتەكانى پێغەمبەر (ﷺ) بۆ نموونە: (أبو سعيد الخدري) پاش ئاوا بوونى بازنەى خۆر ڕۆژووەكەى دەشكاند (علقه البخاري: (4 / 196)، ووصله ابن أبي شيبة في (المصنف): (3 / 12)، وسعيد بن منصور كما في (الفتح): (4 / 196) و (عمدة القاري): (9 / 130) وانظر: (تغليق التعليق): (3 / 195)).\nوە سەبارەت بەوەى كە بانگى بەیانیان پێش كاتى خۆى دەكرێت، بە واتایەكى تر پێش دەركەوتنى فەجرى ڕاستگۆ دەدرێت ڕاستە، بۆیە پێویستە لە سەر هەموو موسڵمانێك خەمى نوێژەكەى خۆى هەبێت، و تاكاتى دڵنیا بوون لە دەركەوتنى فەجرى ڕاستگۆ نوێژەكەى ئەنجام نەدات و دواى بخات، وە ئەگەر دڵنیا بووین لەوەى كە بانگەكە لە كاتى خۆى پێش دەخرێت، موسڵمان دەتووانێت با بانگیشى دابێت هەر خواردن بخوات، بخواتەوە تا كاتى دڵنیا بوون لە دەركەوتنى فەجرى ڕاستگۆ، هەروەكو خواى پەروەردگار فەرموویەتى: [وَكُلُواْ وَاشْرَبُواْ حَتَّى يَتَبَيَّنَ لَكُمُ الْخَيْطُ الأَبْيَضُ مِنَ الْخَيْطِ الأَسْوَدِ مِنَ الْفَجْرِ] ، واتە: بخۆن و بخۆنەوە تا سپیایی ڕۆژتان بۆ لە تاریكى شەو ڕوون دەبێتەوە، كە بە داخەوە لە كوردستانى خۆمان نزیكەى بیست دەقیقە پێش خراوە بە چەندەها بیانووى پڕ و پووچ كە هەر هەمووى دووریە لە سوننەتى پێغەمبەر (ﷺ)، كە پێویستە لە من و تۆ هەوڵى زیندووكردنەوەى بدەین، بەڵكو ببین بە زیندووكەرەوانى سوننەت... خواى پەروەردگاریش زاناترە.\nلە كۆتایشدا ئامۆژگارى تۆى بەڕێز و خێزانى بەختەوەرت دەكەم كە كتێبى (چۆنێتى ڕۆژووى پێغەمبەرى خوا ﷺ لە ڕەمەزاندا) بخوێننەوە، چونكە ئەو باسانەى تێدایە بە بەڵگەى قورئان و سوننەتەوە.\nخواردنى پێغەمبەرى خوا صلى الله علیه وسلم لە کاتى بەربانگ و پارشێو کردندا ئادابەكانی بەربانگ كردن چییە؟ وە كەی ڕۆژووەوان ئەتوانێت بەربانگ بكات؟ کەسى بە ڕۆژوو گەر خۆری لێ ئاوا بوو بەڵام هیچ شتێکی دەست نەکەوت ڕۆژووەکەی پێ بشکێنێت چی بکات؟ ڕۆژووان بە چی بەربانگ دەكاتەوە،و چی دەڵێت لە كاتى بەربانگ كردندا ؟ ئایا ڕۆژوو شکاندن بەخورما بەشێوەی تاک سوننەتە ؟\nسەردان: ٢,٠٣٢ بەش: بەربانگ\nپرسیاری دواترئايا دەتوانین لەم مانگە شەش ڕۆژ ڕۆژووى شەشەڵان بگرین و نیتەکەشمان بۆ قەرزى ڕەمەزان و سوننەتى شەشەڵانیش بێ؟پرسیاری پێشترمن قوتابى شەشم زۆر هیلاكم دەبێت ئەتوانم بەڕۆژوو نەبم و پارە بدەم لەبرى؟


دارەکانی شارۆچکەیەک لە ئەمریکا "پارە" بەرهەمدەهێنن\nلە شارۆچکەیەکى ولایەتى ئالاسکاى ئەمریکا چرۆى تازە پێگەیشتووى جۆرە دارێک وەک دراو مامەڵەى پێوەدەکرێت و کاڵاى پێدەکڕدرێت.\nماڵپەڕى بى بى سى بڵاویکردەوە، دانیشتوانى شارۆچکەى سکاگواى لە ئەلاسکا کە نزیکەى هەزار کەس دەبن، لە ڕابردوودا و بەتایبەتى لە کۆتایى سەدەى نۆزدەدا دەچوون بەرەو باکورى خۆرئاواى کەنەدا بۆ دۆزینەوەى کانەکانى زێر، بەڵام ئەمڕۆ زێڕەکانیان لە نێو دارستانەکانیان بەدەست دێت نەک کانەکانى زێردا.\nئاماژەبەوەشکراوە، دانیشتوانى ئەو ناوچەیە بە ڕوواندنى جۆرێک لە درەختى سنەوبەر خۆیان خەریک کردوە کە چوار وەرزە سەوزە بەڵام تەنها لە وەرزى بەهار بۆ ماوەى دوو هەفتە لە ساڵێکدا دەتوانن سود وەربگرن لە چرۆى تازەپێگەیشتوەکان.\nپێش ئەوەى دۆزەرەوە بەریتانیەکان بگەن بەو دارە، بەر لە چەندین ساڵ لەلایەن خەڵکى هۆزى تەلینگت سود لە چرۆى تازەپێگەیشتوى ئەو دارە وەرگیراوە کە دەوڵەمەندە بە ڤیتامین سى تێکەڵ بەچاى کراوە.\nلە حەفتاکانى سەدەى هەژدەدا جیمس کۆک سەردانى ئالاسکاى کرد و لە چرۆى تازەپێگەیشتوى ئەو جۆرە سنەوبەرە جۆرە بیرەیەکى دروست کرد کە پارێزگارى لە دەریاوانەکان دەکات لە توشبوون بە نەخۆشى (ئەسقەربوت) کە بەهۆى کەمى ڤیتامین سى یەوە توش دەبن.\nبەپێى ماڵپەڕەکە، دانیشتوانى ئەو ناوچەیە لەبەرانبەر فرۆشتنى چرۆى تازە پێگەیشتوى دار سنەوبەرەکان پارە وەرناگرن، بەڵکو بە کاڵاو پێداویستیەکانیان دەیگۆڕنەوە وەک خۆراک و دارو قاوە.\nهەروەها بەهۆى زۆرى سودە تەندروستیەکانى بۆ خواردنەوەکان و بەهارات و ساس بەکاردێت و هەروەها ئازارشکێنیشە بۆ شوێنى پێوەدانى مێروەکان بەهۆى تایبەتمەندییەکانى کە دژە میکرۆبە.\nهەرچەندە ناوچەى ئالاسکا پشت بە کشتوکاڵ نابەستێت، بەڵام چرۆى تازەپێگەیشتوى ئەو جۆرە سنەوبەرە تاکە بەرهەمى کشتوکاڵیە کە دانیشتوانەکەى لەسەرى کۆکردوەتەوە و بەهۆیەوە لە وەرزەکانى بەهارو هاویندا ڕۆژانە هەزاران گەشتیار سەردانى ئەو ناوچە بچوکە دەکەن، تا ئاشناى بەروبوومەکانى دروستکراو لە چرۆى تازەپێگەیشتوى دار سنەوبەرەکان ببن، وەک بیرە و ساردەمەنییەکان.


دوای گەیشتنی 200 ملیارەکەی بەغداد 25 پەرلەمانتار داوا دەکەن لێبڕینی موچە کۆتایی بێت – لڤین پرێس\nدوای گەیشتنی 200 ملیارەکەی بەغداد 25 پەرلەمانتار داوا دەکەن لێبڕینی موچە کۆتایی بێت\nدوای ئەوەی 200 ملیار دینارەکەی بەغداد خرایە سەر هەژماری وەزارەتی دارایی و ئابووریی هەرێمی کوردستان، 25 پەرلەمانتاری کوردستان داوادەکەن پارەکە بۆ موچە خەرج بکرێت.\nدوای ئەوەی دوینێ بە فەرمی وەزارەتی دارایی هەرێم رایگەیاند، بەغداد 200 ملیار دینارەکەی خستووەتە سەر هەژماری حکومەتی هەرێم لە بانکی ناوەندی 25 پەرلەمانتاری فراکسیۆنە جیاوازەکانی پەرلەمانی کوردستان دەڵێن “بەپێی ئەو زانیارییانەشی كە لە بڕیارەكەدا هاتووە، ئەم بڕە پارەیە بۆ “موچە”ی موچەخۆرانی هەرێمی كوردستان دەبێت و نابێت خەرجکردنی بۆ هیچ بوارێكی دیكە بێت”\nئەو پەرلەمانتارانە دەشڵێن: جەختدەكەین لەسەر پێویستیی پابەندبوونی حكومەتی هەرێمی کوردستان و حكومەتی عێراق بە یاسای بودجەی عێراق بۆ ساڵی 2021، كە ئەرك و ماف و شایستە داراییەكانی هەرێمی كوردستان-ی تێدا جێگیركراوە.\nئەو پەرلەمانتارانە داوایان کردووە: كۆتایی بهێندرێت بە بڕیاری لێبڕینی موچەی موچەخۆرانی هەرێمی كوردستان، وەكو چۆن ساڵێک زیاترە بەناوی خۆگونجاندنەوە، بەشێكی موچەی موچەخۆران گلدراوەتەوە، بۆیە هیچ پاساوێك بۆ ئەو لێبڕینە نایاسایی و ناڕەوایە نەماوە و نابێت چیدیکە خۆگونجاندن لەسەر حسابی موچەخۆرانی هەرێمی كوردستان بێت.\n1- مەم بورهان قانع\n2- رۆژان حەمەڕەش\n3- عەلی حەمەساڵح\n4- هەورامان گەچێنەیی\n5- سەرچنار ئەحمەد\n6- محێدین حەسەن یوسف\n7- كاروان گەزنەیی\n8- شیرین ئەمین\n9- شادی نەوزاد\n10- شێركۆ جەودەت\n11- دیاری ئەنوەر\n12- لوقمان وەردی\n13- سەلمە فاتیح\n14- هەلز ئەحمەد محەمەد\n15- دابان محەممەد\n16- سیروان بابان\n17- ئاشنا عەبدوڵڵا\n18- ئیسماعیل تەها سگیری\n19- شایان عەسكەری\n20- فەرید یەعقووب ئیلیا\n21- ئەبووبەكر هەڵەدنی\n22- جەلال محەممەد\n23- هەژان حەسەن كوێستانی\n24- رزگار محەممەد\n25- شەمۆل ئاشتی سابیر\nکۆڵبەرێکی خەڵکی سەقز سنووری بانە کوژرا\nلە دووساڵی کابینەی نۆدا ٤٥٠ رۆژنامەنووس و چالاکوان دەستگیرکراون


زانیاری ورد لەبارەی هەوڵەکانی هەرێم و بەغدا بۆ ڕێککەوتن\nوەفدێکی هەرێمی کوردستان بۆ گفتووگرکردن لە بارەی پشکە بودجەی هەرێم لە بەغدایە، بەدوور نازانرێت، گفتووگۆی نێوان وەفدەکە و بەرپرسانی عێراق بەنێوەنگیری سەرۆک کۆمار، ناردنی بڕێک پارەی بۆ هەرێم بەدواوە بێت، بەڵام چاوەڕوان ناکرێت ڕێککەوتنی یەکلایی کەرەوەی لێبکەوێتەوە.\nوەفدەکەی هەرێمی کوردستان کە لەلایەن قوباد تاڵەبانی جێگری سەرۆکی حکومەتی هەرێمەوە سەرپەرشتی دەکرێت، تا ئێستا لەگەڵ چەندین بەرپرسی باڵای عێراق دا کۆبوونەتەوە، بەڵام بەرپرسانی عێراق، ئامادەی چوونە ژێر باری هەموو ئەوا خواستانە نین، کە هەرێم پێشنیاری بۆ کردوون.\nبەپێی بەدواداچوونەکانی دەنگی ئەمەریکا، هەوڵی وەفدەکەی هەرێم بە نێوەنگیری سەرۆک کۆمار، بەو ئاراستەیە، کە ڕێککەوتن لەسەر پشکی هەرێم لە بودجەی 2021 ی عێراق بکرێت و عێراقیش 320 ملیار دینار لەم قۆناغەدا بداتە هەرێم.\nهۆشیار عەبدوڵا ئەندامی لیژنەی دارایی پەرلەمانی عێراق، بەدەنگی ئەمەریکای وت"وەفدەکەی هەرێم، هەوڵی وەرگرتنی 320 ملیار و دۆزینەوەیەکی سیغەیەکی هاوبەش بۆ بودجەی ساڵی 2021 دەدات."\nوتیشی"ناردنی 320 ملیار گریمانەیەکی چاوەڕوانکراوە، بەڵام ڕێککەوتنی دوور مەودا و ڕیشەیی ئەستەمە."\nتا ئێستا پرۆژە یاسای بودجەی ساڵی 2021 ڕەوانەی پەرلەمانی عێراق نەکراوە، هۆکاری دواخستنیشی پەیوەندی بە ناکۆکیەکانی نێوان هەرێم و بەغداوە هەیە، کە هەوڵ دەدرێت پێش ناردنی پرۆژەکە، ڕێککەوتنی سیاسی بکرێت، بەتایبەت بەشێک لەبەرپرسانی عێراق، ناردنی پرۆژەی بودجەیان بێ ڕێککەوتنی سیاسی، بە فڕێدانی تۆپێک ئاگر بۆ نێو پەرلەمان ناوبردووە.\nسەرچاوەیەکی سیاسی ئاگادار لە بەغداوە کە داوایکرد ناوی بڵاو نەکرێتەوە، بەدەنگی ئەمەریکای وت"وەفدی هەرێم دەیەوێت 320 ملیار وەربگرێت، پشکی هەرێمیش لە بودجەی 2021 دا دیاری بکرێت، بەڵام بەغدا ڕەتیکردووەتەوە، بێ ڕێککەوتن، پارە بدات، بەو پێیەی پەرلەمانی عێراق بە یاسا ڕێگری لێکردووە."\nبە وتەی سەرچاوەکە، وەفدی هەرێم نەرمی زۆری نواندووە، بەغداش بەگومانە لەوەی کە هەرێم دوای هەر ڕێککەوتنێک، پاساو بۆ پابەند نەبوون بە ڕێککەوتن دەدۆزێتەوە.\nبۆچوونێک لای بەرپرسانی هەرێم هەیە، کە لە بودجەی 2021 دا پشکی هەرێم دیاری بکرێت، مانگانە پارەی 250 هەزار بەرمیل نەوتی لێ ببڕێت و چی ماوە پێیبدرێت، یاخود هەرێم لەبری ڕادەستکردنی نەوت، مانگانە پارەی 250 هەزار بەرمیل نەوت بداتە عێراق.\nسەرچاوەکە، وتی"بەغدا پارەی ناوێت، نەوتی دەوێت ڕادەستی بکرێت، چونکە عێراق بەراورد بەهەرێم نەوت گرانتر دەفرۆشێت، ئینجا تێچووی نەوتی هەرێم گرانترە لە تێچووی نەوتی عێراق، هەرێمیش ئامادە نیە نەوت بدات."\nبەپێی زانیاریەکانی دەنگی ئەمەریکا، وەزیری دارایی عێراق بە ژمارەیەک پەرلەمانتاری کوردی ڕاگەیاندووە، تائێستا پارەی بۆ هەرێم ناردووە، لەسەر داوای کازمی بووە و یاسا شکێنی کردووە، بەڵام چیتر یاسا شکێنی ناکات، هەروەک ئەندامانی لیژنەی دارایی پەرلەمانی عێراقیش، جەختیانکردووەتەوە، لەپێناو هەرێم، شەقامی عێراقی لە خۆیان توڕەتر ناکەن و ماڵەکانیان بەسوتان نادەن.\nهۆشیار عەبدوڵا، ڕوونیکردەوە بەهۆی هەڵەی ستراتیژی هەرێم لەسیاسەتی نەوتی دا، دەستی هەرێم کەلەبچەکراوە و ناتوانێت ڕێککەوتنی دوور مەودا لەگەڵ عێراق بکات.\nلەنێو بەرپرسانی عێراقدا، ئاراستەیەک دروستبووە، کە دۆسیەی نەوت لە هەرێم بسەنرێتەوە و عێراق خۆی قەرزی کۆمپانیا نەوتیەکان بداتەوە، بەڵام هەم ئەم ئاراستەیە لاوازە، پێناچێت هەرێمیش بەمە ڕازی بێت، کە بەتەواوەتی دۆسیەی نەوتی لە دەست دەربهێنرێت.


قوباد تاڵەبانی لەگەڵ شاندێكی پەرلەمانی فەرەنسا کۆبووەوە\nئەمڕۆ یه‌كشه‌ممه 25/11/2018، بەڕێز قوباد تاڵەبانی جێگری سەرۆک وه‌زیرانی هه‌رێمی كوردستان، پێشوازی لە شاندێكی پەرلەمانی فەرەنسا بەسەرۆکایەتی خاتوو ماریێل دو سارنێز سه‌رۆكی لیژنه‌ی په‌یوه‌ندییه‌كانی ده‌ره‌وه و به‌رگری په‌رله‌مانی فه‌ره‌نسا و كلۆد گۆزاگن و خاتوو دێلفن ئۆ، ئه‌ندامانی لیژنه‌كه و بڕۆنۆ ئۆبێرت باڵیۆزی فه‌ره‌نسا له عێراق و دۆمنیك ماس كونسولی فه‌ره‌نسا له هه‌رێمی كوردستان كرد.\nله كۆبوونه‌وه‌كه‌دا بەڕێز قوباد تاڵەبانی سوپاس و ستایشی گەل و حکوومەتی فەرەنسای کرد کە هەمیشە پاڵپشت و هەماهەنگ بوون لەگەڵ گەل و حکوومەتی هەرێمی کوردستان، هه‌روه‌ها ئاماژەی بە هەڵوێستی سەرۆکی فەرەنسا کرد کە ساڵی ڕابردوو کاتێک هەرێمی کوردستان بە ڕەوشێکی زۆر هەستیاردا تێدەپەری، پاڵپشتی خۆی بۆ حکوومەتی هەرێمی کوردستان دەربری.\nدواتر شاندی میوان لە ڕەوشی هەرێمی کوردستان و عێراقییان پرسییەوە، لە بەرامبەردا به‌ڕێز جێگری سەرۆک وەزیران ئاماژەی بەوەدا حکوومەتێکی نوێ لە عێراق درووست بووە بەسەرۆکایەتی عادل عەبدلمەهدی کە کەسایەتییەکی گونجاو و باشە، بە هێوای ئەوەین کە بتوانین کێشە هەڵپەسێردراوەکانی نێوان هەولێر و بەغدا چارەسەر بکرێن. ئاماژەی بەوەش دا کە هێشتا گفتوگۆکانی پێکهێنانی حکوومەتی نوێی هەرێم وەک پێویست دەستی پێنەکردووە بۆ ئەوەی هەیکەلی حکوومەتی داهاتوو دەرکەوێت.\nبه‌ڕێزیان جەختیشی له‌وه کردەوە کە هەردوو حکوومەتی هەرێم و عێراق کێشەکانیان هاوبەشن لە ڕووی ئەمنی و سیاسییەوە، بەتایبەتی دۆسیەی تیرۆریستانی داعش و گووتی "داعش تەنها بە چەک و بواری سەربازی کۆتایی نایەت و نەهاتووە، پێویستە لە رووی فکر و ئایدۆلۆژیاش کۆتاییان پێ بهێنرێت، دەبێت حوکمڕانی لە عێراق باشتر بکرێت و خزمەتی ناوچە جیاجیاکان بکرێت بێ جیاوازی، ئیدارەدانی حکوومەت ئەگەر باش بێت، ئەوا میللەتیش ئارام دەبێت."\nسەبارەت بە ڕەوشی هەرێمی کوردستانیش بەڕێز قوباد تاڵەبانی گووتی "پاش هەڵبژاردن، بە قۆناغێکی هەستیار و ڕاگوزەردا تێدەپەڕین، بەهیوای ئەوەین لایەنە سیاسییەکان زوو بتوانن حکوومەتی نوێ پێک بهێنن و بەردەوامی بدەن بەو چاکسازیانەی کە لە چوار ساڵی رابردوودا دەستمان پێکرد بۆ دەرباز بوون لە قەیرانەکان، بۆ ئەوەی بتوانین باشتر خزمەتی میللەتەکەمان بکەین".\nلەتەوەرێکی تری کۆبونەوەکەدا به‌ڕیز جێگری سەرۆک وەزیران باسی لە ڕەوشی ئاوارەکانی نێو هەرێمی کوردستان کرد و ئاماژەی بەوە دا کە هێشتا ژمارەیەکی زۆر لە ئاوارەی ناوەڕاستی عێراق، لە هەرێمی کوردستانن و پێویستان بە هاوکارییە.\nلە بەرامبەردا شاندی میوان جەختیان له‌وه کردەوە کە ئەوان وەک هەمیشە هاوکار و هەماهەنگ دەبن لەگەڵ گەل و حکوومەتی هەرێمی کوردستان.


دیمانە لەگەڵ نەوال سەعداوی – Denegkan\nدیمانە لەگەڵ نەوال سەعداوی\nئاسۆی ژنان و بزوتنه‌وه‌ی ژنان دوای شۆرشی عه‌ره‌بی\nنوال السعداوي/ نووسه‌ر و بیرمه‌ند و چالاکوانی بواری ژنان\nالحوار المتمدن – العدد: 3650 – 2012 / 2 / 26 – 19:13\nپرسیاری دوهه‌م/ سیسته‌می به‌ها و ڕۆشنبیریی باو که سه‌د ساڵه که‌ڵه‌که بووه و له‌سه‌ر جیاکاریی ڕاگیراوه دژی ژنان و شکۆیی پیاوان. ئایا سروشتی دیموکراتیی بزاوته میللییه‌که ڕزگارییه‌ک داده‌مه‌زرێنێت له‌م ده‌سه‌ڵاته فکرییه‌دا که داوای دادپه‌روه‌ریی کۆمه‌ڵایه‌تی و یه‌کسانی و دیموکراتی سیاسیی ده‌کات؟.\nوه‌ڵام/ پیاوی شۆڕشگێر ده‌بیت وه‌ک ژنی شۆڕشگێر خۆی خۆی ڕزگاربکات له بیری نێرسالاریی باوکێتیی و عه‌قڵیه‌تی سته‌مکاریی، ئه‌مه له کاتی هاوبه‌شیکردن له شۆڕشدا ڕووده‌دات به‌سه‌ر به‌ها کۆنه‌کاندا له خێزان و ده‌وڵه‌ت و قوتانبخانه‌و کۆڵان و شه‌قامه‌کان و هه‌موو شوێنێکدا، ئه‌مه کارێکی ڕۆژانه‌ی به‌رده‌وامه و ڕه‌فتارێکی نوێیه له ماڵه‌کان و شه‌قامه‌کاندا ده‌بیت بگیرێته به‌ر، به‌رهه‌می گۆڕانی سیاسیی و ده‌ستوری و فێرکاری و یاسایی ده‌بێت نه‌ک ته‌نها ده‌رکه‌وته‌یه‌کی سه‌ر شه‌قامه‌کان.\nئه‌و ڕووداوانه‌ی که ڕوویاندا له بۆرسعید له ڕۆژانی یه‌که‌می فه‌بروه‌ری 2012 دا و چه‌ندین هه‌زار کوژرا و برینداری لێکه‌وته‌وه له لاوه به سود و به‌كه‌ڵکه‌کانی وه‌رزشوانی میسر، ئه‌مه‌ش ئاماژه‌یه بۆ ئه‌وه‌ی که دژه شۆڕش به سه‌رکردایه‌تی سوپا و هاوکارانی له ڕه‌وته دینییه‌کان که خۆیان گه‌یاندۆته ئه‌نجومه‌نی نیشتیمانی، پلانڕێژی ده‌که‌ن بۆ ئه‌وه‌ی به‌سه‌ر شۆڕشی میللیی میسردا سه‌ربکه‌ون، به‌ڵام ئه‌مه ڕوونادات چوونکه به ملوێنه‌ها له گه‌ڵ له ژنان و پیاوان و منداڵان، ڕژاونه‌ته سه‌رشه‌قامه‌کان داوای ڕوخانی حوکمی سه‌ربازیی و ده‌وله‌تی دینی پێکه‌وه ده‌که‌ن.\nPrevious دیمانه‌یه‌ک له‌گه‌ڵ (عبلة محمود أبو علبة )\nNext له‌ساڵیادی ڕاپه‌ڕینا


فیدراسیۆنی سەرتاسەری پەنابەرانی عێراق: حکومەتی هەرێم مامەڵە بە ژیانی پەنابەرانەوە دەکات – لڤین پرێس\nکۆمەڵێ پەنابەر لە سنوری لیتوانیا و بیلاڕوس\nفیدراسیۆنی سەرتاسەری پەنابەرانی عێراق ڕایگەیاند، حکومەتی هەرێم مامەڵە بە ژیانی پەنابەرانەوە دەکات و ئیدانەی ئەو کارەش دەکات.\nفیدراسیۆنی سەرتاسەری پەنابەرانی عێراق ڕایگەیاند: دوێنێ دووشەمە ١٧/١/٢٠٢٢ وەزیری دەرەوەی لیتوانیا لەسەردانێکی بۆ کوردستان لەگەڵ سەرۆکی حکومەتی هەرێمی کوردستان کۆبووە، گوایە دەربارەی پرۆسەی سیاسی عێراق وکیشەی کۆچبەران لەئەوروپا قسەوباسیان کردووە.\nلەو بارەیەوە فیدراسیۆنی سەرتاسەری پەنابەرانی عێراق ڕایگەیاند : بە پێیی هەواڵەکانی دەزگاکانی ڕاگەیاندن هه‌ردوولا هاوڕا بوون كه ده‌بێت ڕێگری له بازرگانیكردن به مرۆڤ و به‌كارهێنانی بۆ مه‌رامی سیاسی بكرێت، بۆ ئه‌م مه‌به‌سته‌ش هاریكاریی هاوبه‌شی وڵاتان به‌تایبه‌تی عیراق و هه‌رێمی كوردستان له‌گه‌ڵ وڵاتانی یه‌كێتیی ئه‌وروپا، پێویسته. ئەم جۆرە لێدوانانە جارێکی دیکە ئاماژەن بۆتێکدانی ژیانی هاوڵاتیانێك کە بەهەر هۆیەکەوەبێت روویان لەولاتانی ئەوروپا کردەوە.\nفیدراسیۆنەکە ئاماژەی بەوەکردووە: هاولاتیانی هەرێمی کوردستان بەهۆی هەڵومەرجێکی سەختی ژیان و گوزەران و سەرکوتی سیاسی و نادیاری ئایندەی سیاسی کوردستانەوە ناچار بە جێهیشتنی کوردستان کراون، لەو ڕێگایەدا لە پێناو ژیانیکی ئارام وپاریزراودارووبەرووی کارەساتی مەرگی بەکۆمەڵ و خنکان لەدەریاکان وبێ سەروشوین بوون و لێدان سوکایەتی وزیندانیکردن ومامەڵەی نامرۆڤانەو دڕەندەی پۆلیسی سەرسنورەکانی ئەوروپا کراونەتەوە، که‌چی دەسەلاتدارانی هەرێم بە‌حکومه‌ت و په‌رله‌مانیانەوە نه‌ك هه‌ر ڕێگه‌چاره‌یه‌کی بۆ ئه‌م دیارده‌یه نه‌خستۆته ڕوو وە بەرپرسیاریتی نیشان نەداوە به‌ڕەسمی نایناسێ، بەڵکو به‌چاوێکی سوك و که‌مه‌وه له‌م دیاردەیە ده‌ڕوانن. لەوەش زیاتر لەچەند ساڵی رابردوودا بە بەردەوامی لەڕیگای رێکەوتننامەی ژێر بەژێرەوە هاوکاری سیاسەتی بەزۆر ناردنەوەی هاولاتیانی هەرێمی کوردستان بوون کە لەدەرەوە داوای مافی پەنابەریان ڕەتکراوەتەوە .\nوتوشیەتی: سەرانی حکومەتی هەرێمی کوردستان گوایە بەگرتنەبەری ڕێکاری توند دەیانەوێت ڕیگری بگرن لەکۆچکردن و بازرگانی بە مرۆڤەکانەوە، بەلام چاوی خۆیان لەو ڕاستیە دەپۆشن کە دەسەڵاتی سەرکوتگەر و تاڵانچی خۆیان هۆکاری سەرەکییە بۆ ئەوەی هاوڵاتیان کوردستان جێبهێڵن.\nفیدراسیۆنی سەراسەری پەنابەرانی عێراقی دەشڵێت “وێرای ئەوەی کە ئەم سیاسەتی سات وسەودا و بازرگانیکردنە لەلایەن دەسەڵاتدارانی حکومەتی هەرێمەوە بەژیانی پەنابەرانی کوردەوە ئیدانە دەکەین، هاوکات بانگەوازی سەرجەم ڕیکخراوەکانی مافی مرۆڤ و ڕێکخراوەکانی بەرگریکار لەمافی پەنابەری لە ئاستی جیهانیدا و هەروەها خەڵکی ئینسادۆستی کوردستان لە ناوەوە و لەدەرەوەی کوردستان دەکەین کە دەنگی ناڕەزایەتی خۆیان لەبەرامبەر ئەم سیاسەتی دژە ئینسانیەی حکومەتی هەرێم و حکومەتی لیتوانیا بەرزبکەنەوە. هەروەها پێویستە یەکێتی ئەوروپا بەرپرسیاریەتی خۆی لە پارێزگاریکردن لە ژیان وچارەنوسی پەنابەران بگرێتە ئەستۆ و پابەندی یاساکانی مافی پەنابەری بێت کە خۆیان ئیمزایان لەسەر کردوە”.


ئیمان لە سەردەمی كۆڕۆنادا | دەزگاى زارى کرمانجى\nئیمان لە سەردەمی كۆڕۆنادا\nدەربارەی نەدۆزینەوەی چارەسەرێكی حەكیمانە لەسەردەمی ئێستادا، سەرەڕایی ئەو هەموو خرانەڕووە كە هەیە و ئاماژەیەكیش بە كۆڕۆنا...كاتێك باس لە ئیمان دەكەین ناكرێت لەناو ئیماندا ئەخلاق و حیكمەت و چاكەویستی لەیاد بكەین، چونكە مرۆڤی ئیماندار قەت خۆ- سەنتەرنەبووە، بە درێژایی مێژوو و هەمیشە حەكیم بووە و كاتێك كارێكی كردووە دەوروبەریش سودی لێبینیووە و بە ڕەسانەیەتی چۆتە ناو بابەتەكان، واتە قەت ڕازی نەبووە بە قسە و وتەكانی ئەوانی دی سەبارەت بە ڕاستی و دروستی شتەكان. بۆیە هەمیشە خۆی بەدوای گەڕاوە و خاوەن خۆڕاگری بووە و دەرگیربووە لەگەڵ بابەتە ئیمان پێهاتووەكان(چەشتن).\nباسكردن لە بابەتی تەكنەلۆژیا، ئامرازەكانی نوێ نییە و بەڵكو بابەتێكی بەرچاو و پر قسەیە، بۆیە ئەوەی ئێمە لێی دەدوێین و دەیخەینە بەر باس و پرسیارەوە خودی تەكنەلۆژیا نییە، بەڵكو باس لە هەندێك قەیرانی تری ڕوحی مرۆڤی ئەمڕۆكە دەكەین كە لە ئاست مەسەلە ئیمانیەكان لە چ ئاقارێك دایە سەرەڕایی ئەو هەموو ئامرازانەی (ماددە) كە هەن لەسەردەمی تەكنەلۆژیا، بەڵام بێ چارەو نا بەختەوەرە.\nهەمیشە كۆمەڵگە پێویستی بە كەسانی حەكیم هەبووە بۆ ئەوەی كۆمەڵگە لەسەر ڕێچكەیەكی ئەخلاقی و حەكیمانە و فەزیلەتخوازانە بڕوات و بگونجێت لەگەڵ بەها و ماناكانی ژیان وە بۆیە ئەو حیكمەتەی لە سەردەمانی پێشوو شایەتی ئەم قسانەن كە لەڕێی حەكیمەكان فەزایەكی چ ئارام و پڕ مانا فەراهەم بووە با بۆ ماوەی چەن ساڵێك یان كەمتریش بێت....\nبۆیە پێویستە بەراوردێك بكەین لە نێوان مرۆڤی ئەمڕۆكە لەگەڵ مرۆڤی پێشوودا(ئیماندار) وە ئەو ژینگە و بوارەی كە بۆ ئەمڕۆكە و ئەوكات ڕەخساوە چۆن بووە و چەند بووە:\nهەڵبەتە كاتێك باس لە قۆناغەكانی پێشوو دەكەین دەبینین ژیان زۆر ساكارتربوو بەرامبەر بە ئێستا بەمانای ئەوە نا كێشە نەبووە بەلكو چارەسەر بۆی ئاسانتر بووە وە پێداویستیەكانی مرۆڤیش كەمتر بوون و ئامرازەكانیش كەمتر بوون بەڵام هەرچی ئەمڕۆیە كە سەردەمی تەكنەلۆژیا و ڕۆبۆت و ئامرازی زۆر و زەبەنەیە سەدەمێكی ئالۆزترە و پڕە لە پێداویستی بۆیان بۆ مرۆڤی ئەمڕۆكە بەڵام خودی پرسیارەكە لێرەیە ئایە ئەو ئامرازانە لەدەستی كێن ؟\nئەوەی پێویستە بووترێت بەرهەمهێنەرانی تەكنەلۆژیا بەبێ گوێدان بە بنەما ئەخلاقی و حیكمەتەكان و پرسە باڵا و پڕ بەهاكانی تر تەنها بۆ مەبەستی خۆسەپێنی و بەرژەوەندخوازی .... هەڵساون بە خستنەڕووی ئەو هەموو بەرهەمە بە مانایەكی تر اختیاركردنی ئەو هەموو ئامرازانە كەچی مرۆڤ هەر پێی ئاسوودە و بەختەوەر نیە بۆچی ؟\nمن دەڵێم چونكە لەدەستی مرۆڤی حەكیم نین دەنە فەزایەكی ئیمانی باڵا درووست دەبوو چونكە خودی ئیمان لەگەڵ اختیار مامەڵە دەكات و دواجار چاكەویست دەبێت نەوەك خۆشیویست بەمانا ڕواڵەتیەكە هەر بۆیە ئەوانەی پڕۆسەكە بەڕێوەدەبەن لە مەسائیلە ئیمانیەكان لە كیشوەرێكی ترن و دابڕاون بەڵكو خۆیان گیریان خواردووە لە كیشوەری ماددەپەرستی هەر بۆیە ئیمانداری لەسەردەمی مۆدێرندا لەوپەری سەختی و قەیراندایە وەك "پێغەمبەرمان (د.خ)دەفەرموێت ئیمان وەك پشكۆیەكی ئاگری لێدێت". لە سایەی ئەو هەموو خرانەڕووە بێ مانایەی كە هەیە كە بێ بەرپرسیارانە كاری لەسەر دەكەن و ساڵانە دەیان خەڵاتی پێوەردەگرن....\nئەوانەی ڕوومان تێدەكەن(كۆڕۆنا) پێتان سەیر نەبێت گەر سەرەڕای پلان و سیاسەتی پشت ئەمە بەڵام هۆكارێكی تری ترسی مرۆڤ لەم جۆرە ڤایرۆسانە نەبوونی تەوەكول بێت بە مسائیلە ڕووحی و ئیمانیەكان چونكە پشتی خۆیان قایم كردووە بە چارەسەری ماددی و پزیشكی كەچی تا ئێستا هیچی واشی بۆ نەكردوون بەڕای من چارەسەری مادی بشكرێت بەگشتی بۆ هەر مەسەلەیەك وەك ئەوە وایە بەختەوەری بە دەست بێنی لە غەفلەت چونكە هەر برینێكی بێ دەوایە و لە ئەنجامی هەر پێچەوانەیەك ڕەنگە ئیتر فەوزا و كێشەی گەورەتر بخولقێن....\nبۆیە من ناڵێم ئیتر با بێ هیوابین لە ئاست ئەوە دا بەڵام بۆ ساتێكیش بێت با بگەڕێینەوە چونكە گەڕانەوە لەسەردەمی ئێستا بۆ ڕەسەنایەتی واجبێكی ئەخلاقی و ئیمانیە...


admin – پەڕە 30 – Hawpshti\nهەندێک سەردەم هەیە، بەتاوانێکدا دەناسرێتەوە. نا لەبەرئەوەی ئەو تاوانە دەشێت گەورەتر بێت لە تاوانەکانی تری دونیا. بەبڕوای من هەموو تاوانەکان وەکو یەک گەورەن دەمێک پەیوەندیان بە ژیانی مرۆڤەکانەوە هەبێت. بەڵام لە ناکاو مردنێک وەک سەمبولی هەموو ئەو شتانەی لێ دێت Read More »\nدەسەڵاتە ستەمکارەکانی دونیا بۆ مانەوەی خۆیان ئامادەن هەموو شتێک بکەن، ئامادەن هەر کەسێک بکوژن کە ڕەخنەیان بکات و دژیان بێت، ئەمەش ڕووداوی سەیرنین و بەشێکی گەورەی سروشتی دەسەڵاتە خۆسەپێنەکانە. Read More »\nهەولێری تیرۆر یان” دوبەی” بارزانی!!\nحوکمڕانی لە ەەولێر لە حوکمڕانی ” ئەشرەف “* دەچێت! ناوی دوبەی لەم ساڵانەی دواییدا، بۆتە سونبولی ئارامی سەرمایەگوزاری لە دنیا. واتە ەەر شوێنێک کە سەرمایەگوزاری زۆرێک لە وڵاتانی دنیای لێکرا، یەکێک لە مەرجە سەرەکی و بنەڕەتیەکان دابینکردنی ئەمن و ئاسایش و سەروەری یاسایە! بۆ ئەو جێگایە، تاوەکو سەرمایەداران لە گیان و سەروەتی خۆیان دڵنیابن . چەند ساڵێک لەمەوبەر سەرۆکی هەرێمی کوردستان( مەسعود بارزانی)؛ Read More »\nسەردەشت زۆر چیرۆکی دیکەی لە دوای خۆی دروست کرد و ئێستاش ھەر بەردەوامە لە نوسین. لەدوای خۆی ، ھەمومانی کردوە بە بەشێک لە کاراکتەری چیرۆکەکانی! لەدوای خۆی وێنەی خۆڕاگری و تەسلیمبوونی کاراکتەرەکانمان پیشاندەدات! پێمان دەڵێت کێ بێدەنگە و کێ پڕدەنگە! کێ لەسەری دێرێکەوە دەستی پێکردوە و دەیان دێری دیکەی نووسیوە! و کێش دەستی دەستی بەدێرێکەوە کردوە و ھەر نەشی نووسیوە! Read More »\nپێنجی ئایار ١١ هەمین ساڵیادی تیرۆری دڕندانەی رۆژنامەنووس سەردەشت عوسمانە. ساڵیادی تیرۆرێکە کە لەڕیگایەوە ویستیان ئازادی و خولیای ئینسانەکان بۆ کۆمەڵگەیەکی خاڵی لەستەم و چەوساندنەوەو بێمافی تیرۆر بکەن. ویستیان لەو ڕێگایەوە کۆمەڵگە چاوترسێن بکەن و هەموو دەنگ و ڕەنگێک لە پێناو ئازادییدا کڵۆم بدەن. Read More »\nلۆت بمرم سەرۆ.!\nبەدران محێدین مستەفا:\nئەو کورە جوتیارەی ئاشق دەبێت بە کچی مەلیکی ھۆلەندا، شەو و رۆژ دەخاتە سەر یەک بۆ ئەوەی تەنیا بیبینێت، رۆژێک کورە جوتیارەکە بەبەردەم ماڵی مەلیک دا دەڕوات و کچی مەلیک دەبینیت و ماچی دەکات، کچەکە بە خێرایی دەگەرێتەوە لای باوکی دەڵێت؛ ئەو کورە زۆر منی خۆش دەوێت و کارێکی وای کردووە دەبێت بیکوژیت، مەلیک زۆر بە ئارامی و لەسەرخۆ بە کچەکەی دەڵیت؛ کچی ئەزیزم ئێمە ئەگەر بڕیار بدەی ئەو کەسانە بکوژین کە خۆشیان دەوێین ئەی چی بەرانبەر ئەوانە بکەین کە رقیان لێمانە،؟ ئەو وەڵامەی مەلیکی ژیر کۆتایی بە ھەموو بابەتەکە دەھێنێت. Read More »


سه‌رۆكى هه‌رێمى كوردستان پێشوزاى له سه‌رۆكى (UNITAD) ده‌کات – نوێنەرایەتی حکومەتی هەرێمی کوردستان\nنيوه‌ڕۆى ئه‌مڕۆ دووشه‌ممه 2021/4/19 به‌ڕێز نێچيرڤان بارزانى، سه‌رۆكى هه‌رێمى كوردستان، پێشوازى له به‌ڕێز كه‌ريم خان ڕاوێژكارى تايبه‌ت و سه‌رۆكى تيمى نێوده‌وڵه‌تيى سه‌ر به نه‌ته‌وه يه‌كگرتووه‌كان بۆ لێكۆڵينه‌وه له تاوانه‌كانى داعش (UNITAD) كرد كه بۆ ماڵئاوايى به‌بۆنه‌ى كۆتاييهاتنى ئه‌ركييه‌وه، سه‌ردانى به‌ڕێزيانى كردبوو.\nله ديدارێكدا سه‌رۆك نێچيرڤان بارزانى وێڕاى سوپاس و ده‌ستخۆشى بۆ ئه‌و خزمه‌ته‌ى له ماوه‌ى ئه‌ركه‌كه‌يدا پێشكه‌شى كردووه، پێزانينى بۆ هه‌وڵه‌كانى له كۆكردنه‌وه‌ى به‌ڵگه‌كانى كردار و تاوانه‌كانى داعش و به‌دواداچوونيان دووپات كرده‌وه و هيواى سه‌ركه‌وتنى له ئه‌رك و كارى تازه‌يدا بۆ خواست كه وه‌ك داواكارى گشتيى نوێى دادگاى نێوده‌وڵه‌تيى تاوان ده‌ستبه‌كار ده‌بێت.\nلاى خۆيه‌و به‌ڕێز كه‌ريم خان سوپاس و پێزانينى خۆى بۆ په‌رۆشیی سه‌رۆک نێچیرڤان بارزانی بۆ به‌دیهێنانی دادوه‌ری، هه‌روه‌ها بۆ هاوكارى و هه‌ماهه‌نگيى لايه‌ن و دامه‌زراوه په‌يوه‌نداره‌كانى هه‌رێمى كوردستان ده‌ربڕى كه له ماوه‌ى كاركردنيدا له‌سه‌ر كه‌يسى لێكۆڵينه‌وه و به‌دواداچوونى تاوانه‌كانى داعش پێشكه‌ش به خۆى و تيمه‌كه‌ى كراوه و هيواى خواست ئه‌نجامى كار و ئه‌ركيان به سزادانى تاوانباران و به‌ديهاتنى دادوه‌رى بۆ قوربانيان بگاته ئه‌نجام.\nدوايين هه‌نگاوه‌كانى كار و ئه‌ركى (UNITAD)، نووسینگه‌یه‌کی یوونیتاد له هه‌ولێر که بڕیاره سبه‌ی بکرێته‌وه، دۆخى قوربانييان و ڕزگاربووانى ده‌ستى داعش به‌تايبه‌تى خوشك و برايانى ئێزدى، گرنگيى هاريكارى و پشتگيريى حكوومه‌تى هه‌رێمى كوردستان و حكوومه‌تى فيدراڵى عێراق بۆ سه‌ركه‌وتنى كار و ئه‌ركى تيمه‌كه و جێگره‌وه‌که‌ی، ته‌وه‌رێكى ديكه‌ى ديداره‌كه بوو.\n← نوێنەری حکومەتی هەرێم بەشداری لە بۆنەیەکی کۆڕبەندی Rising Global Peace بەبۆنەی ساڵیادی ئەنفال کرد\nنوێنەری حکومەتی هەرێم دیدارێك لەگەڵ ناوه‌ندی زانیاری نیشتیمانی بەریتانیا ENIC سازدەکات →


ماڵپەری فیردەوس | ئایا جووت بوون لە کاتی ئیحرام حەج پووچ دەکات ؟\nسەردێری پرسیار: ئایا جووت بوون لە کاتی ئیحرام حەج پووچ دەکات ؟\nبەرواری دانان :2019-08-09 کۆدی پرسیار:1374\nپرسیار : ئایا جووت بوون لە کاتی ئیحرام حەج پووچ دەکات ؟\nوەڵام : ھەموو زانایان یەک دەنگن جووت بوون لەنکاتی ئیحرام حەج پووچ دەکات .\nابنُ المُنْذِر ڕەحمەتی خوای لێ بێت دەفەرمووێت : (( ھەموو زانایان یەک دەنگن کە حەج پووچ نابێتەوە بە کردنی ھیچ شتێک لەبحالەتی ئیحرام ئیلا جیماع نەبێت . )) الإجماع لاپەڕە ٥٢ .\nابن مفلح ڕەحمەتی خوای لێ بێت دەفەرمووێت : (( جووت بوون لە پێشەوەی ئافرەت حەج پووچ دەکات بە یەک دەنگی ھەموو زانایان . )) الفروع ج٤ لاپەڕە ٤٤٣ .\nمحمد الأمین الشنقيطي ڕەحمەتی خوای لێ بێت دەفەرمووێت : (( جیاوازی نییە لەنێوان زانایان حەج پووچ نابێت بە محظوراتی ئیحرام ئیلا جیماع نەبێت . )) أضواء البيان ج٥ لاپەڕە ٢٩ .


ئەوەی کردوویانە بۆیان ناچێتەسەر.. هەوڵەکان بۆ هێورکردنەوەی خورماتووی کارەساتبار بەردەوامه | PUK CENTRAL COUNCIL\nئەوەی کردوویانە بۆیان ناچێتەسەر.. هەوڵەکان بۆ هێورکردنەوەی خورماتووی کارەساتبار بەردەوامه\nکوردستان / هەواڵ\nیه‌ك شه‌ممه, تشرینی یه‌كه‌م 29, 2017 12:25 pm\nدوای ئەو تاوان و پێشێلکارییەی میلیشیا چەکدارەکان و تورکمانەکانی ناو حەشدی شەعبی لە خورماتوو ئەنجامیاندا، لە ئێستادا دۆخی قەزاکە بەرەو هێوربوونەوە دەچێت و لێپرسراوی مەڵبەندی حەمرینی (ی.ن.ک) دەڵێت:” لایەنی بەرانبەریش گەیشتوونەتە ئەو بڕوایەی ئەوەی کردوویانە بۆیان ناچێتەسەر.\nمەلا کەریم شکور، لێپرسراوی مەڵبەندی حەمرینی (ی.ن.ک)، رایگەیاند:”دۆخی خورماتوو بەراورد بە رۆژانی سەرەتای ماڵوێرانی و تەقاندنەوەی خانووەکان و شەهیدکردنی هاوڵاتیان بەرەو هێوربونەوە دەڕوات”، ئەوەشیخستەڕوو:”لە ئێستادا سەرجەم هەوڵەکانی ئێمە لە چوارچێوەی ئەوەدایە دۆخەکە ئارام بکەینەوەو هاوڵاتیان بگەڕێنەوە ناوچەکانی خۆیان”.\nبەوتەی لێپرسراوی مەڵبەندی حەمرینی (ی.ن.ک)، سەرجەم کارەکان لە چوارچێوەی هاوکێشە سیاسییەکان وەستاوە، پێویستە هەوڵی ئەوە بدرێت ئەو بارە لارەی روویداوە راستیبکەینەوە، هەروەها باسی لەوەشکرد:”ئەگەر بتوانرێت لە هاوکێشە سیاسییەکان بەهێز بینەوە ئەوە ئەتوانرێت کێشەکانی دیکە چارەسەربکرێن”.\nمەلا کەریم، ئاماژەی بۆ ئەوەشکرد:”بەڵام ئەگەر لە هاوکێشە سیاسییەکان نەتوانین بەهێز بینەوە ئەوە ناتوانرێت کێشەکان چارەسەربکرێن”، هەروەها وتیشی:”ئێمە لە رووە مرۆیەکەوە کارمان کردووە، بەڵام قەرەبووکردنەوەی زیانەکان و ئاوادانکردنەوەی ناوچەکە لەسەر هاوکێشە سیاسییەکان وەستاون”.\nلێپرسراوی مەڵبەندی حەمرینی (ی.ن.ک)، راشیگەیاند:”هەندێک هاوڵاتی خورماتوو لە ئێستادا دەگەڕێنەوە، چونکە لایەنی بەرانبەریش هەستەکەن ئەوەی کردوویانە بۆیان ناچێتەسەرو هەوڵی ئەوە دەدەن خەڵک بگەڕێتەوە”.\nجێگەی باسە لە دوای توندوتیژییەکانی ئەو قەزایەوە 126000 کەس ئاوارەبوون و 152 خانوو تەقێندراونەتەوە، 12 بارەگای حیزبی سووتێندراون، 5 رادیۆ و 1 تەلەفیزیۆن تاڵان و سووتێندراون،1102 خانوو و 380 دوکان و مۆڵ، 19 کارگە و چێشتخانانە تاڵان و سووتێندراون، هەروەها لە هەردوولا 112 کوژراو و 297 بریندار هەیەو 31000 خێزان ئاوارەبوونەو زیانەکانی شەڕەکە بە نزیکەی 1 ملیار دۆلار دەخەمڵێنرێت.\nهەروەها رێكخراوی لێبووردنی نێوده‌وڵه‌تی (ئه‌منستی ئینته‌رناشناڵ) رایگه‌یاند: له كاتی كۆنترۆڵكردنی خورماتوو و ناوچه‌كانی دیكه‌دا، حه‌شدی شه‌عبـی پێشێلكاریی ئابڕووبه‌رانه‌یان كردووه.\nژیانی ژماره‌یه‌كی بێشومار له ژن و پیاو و منداڵ وێران كران\nرێكخراوه‌كه له راپۆرتێكدا كه ئاژانسه‌كانی هه‌واڵ بڵاویانكردۆته‌وه، ده‌شڵێت: مانگه ده‌ستكرده‌كان و گرته‌ی ڤیدیۆیی و شایه‌تیی دانیشتووان، ده‌ریانخستووه كه دوای هه‌ڵگیرسانی شه‌ڕی توند له نێوان حه‌شدی شه‌عبـی و پێشمه‌رگه له خورماتوو له ناوه‌ڕاستی ئه‌م مانگه‌دا، مه‌ده‌نییه‌كان ناچاركراون ماڵ‌و حاڵی خۆیان جێبهێڵن.\nلین مه‌علوف به‌ڕێوه‌به‌ری توێژینه‌وه‌كانی خۆرهه‌ڵاتی ناوه‌ڕاست له رێكخراوی لێبووردنی نێوده‌وڵه‌تی ده‌ڵێت: له ماوه‌ی چه‌ند سه‌عاتێكی كه‌مدا له خورماتوو، ژیانی ژماره‌یه‌كی بێشومار له ژن و پیاو و منداڵ وێران كران، هه‌زاران كه‌س ماڵ و خانوو و دوكان و هه‌موو ئه‌وه‌ی هه‌یانبوو له‌ده‌ستیان دا‌و ئێستا له كه‌مپ و گوند و شاره‌كانی نزیك له خورماتوو، گیرساونه‌ته‌وه.\nحكومه‌تی عیراق هیچ شتێكی پێویستی نه‌كردووه\nله رۆژانی نێوان 18 بۆ 23 ی ئه‌م مانگه‌دا، رێكخراوی لێبووردنی نێوده‌وڵه‌تی دیداری له‌گه‌ڵ 42 كه‌س له‌و خه‌ڵكه كرد كه به ناچاریی خورماتوویان جێهێشتووه، هه‌روه‌ها شرۆڤه‌ی وێنه‌و گرته ڤیدیۆییه‌كانی كردووه كه دانیشتووانه ئاواره‌كه‌ی خورماتوو پێشكه‌شی رێكخراوه‌كه‌یان كردووه‌و ده‌ریده‌خه‌ن كه خانوو و موڵكی دیكه‌ی هاووڵاتیان زیانی زۆری به‌ركه‌وتووه و دووچاری سووتاندن و تاڵانكردن بوونه‌ته‌وه.\nهه‌روه‌ها لێبووردنی نێوده‌وڵه‌تیی ئاماژه‌ی به‌وه‌كردووه: ئاواره‌كان دووچاری دۆخێكی سه‌خت بوونه‌ته‌وه‌و حكومه‌تی عیراقیش هیچ شتێكی پێویستی نه‌كردووه بۆ به‌رگرتن له‌و پێشێلكارییانه‌ی به‌رامبه‌ر به كورد كراون.\nهه‌ڵوێستی UN و هیومان رایتس وۆچ\nدوای ئه‌وه‌ی رۆژی 16ی ئه‌م مانگه حه‌شدی شه‌عبـی و هێزه عیراقییه‌كان په‌لاماری شاری كه‌ركوك و ناوچه كوردستانییه‌كانی ده‌ره‌وه‌ی ئیداره‌ی هه‌رێمی كوردستانیاندا، به‌هۆی كوشتن و سووتاندن و ده‌ركردنی هاووڵاتیانی كورده‌وه، ده‌یان هه‌زار هاووڵاتی كورد له دانیشتووانی ئه‌و ناوچانه ئاواره بوون و روویان له ناوچه ئارامه‌كانی دیكه‌ی كوردستان كرد.\nلای خۆشیانه‌وه رێكخراوی نه‌ته‌وه یه‌كگرتووه‌كان و هیومان رایتس وۆچ رایانگه‌یاند: «حه‌شدی شه‌عبـی له كاتی كۆنترۆڵكردنی خورماتوو و ناوچه‌كانی دیكه‌دا، پێشێلكاریی ئابڕووبه‌رانه‌یان كردووه».\nبڕیارە چارەنووسسازەكان‌و كاردانەوە چاوەڕواننەكراوەكان\nدەقی پرۆژەی دابەشکردنی دەسەڵاتەکانی سەرۆکی هەرێم بە سەرۆکی (حکومەت پەرلەمان) لە PUKcc بخوێنەرەوە


خەوە پزیشکیەکەی ڕابەر کاک نەوشیروانی ڕەحمەتی ھاتەدی\nدایکێکی چاو ئاوساوو باوکێکی ڕوخاوو منداڵێکی خوێن پژاو بەیانیەک لەقەڵادزێوە دێنە لام، پاش ئەوەی خزمێکیان ناوی منی بۆ ھەڵداوە. دو ئیحتمال ھەیە! یان مه‌ناعەی شێت بوەو خۆی لەمانگێکدا چاکدەبێتەوە یان لوکیمیایی، واتە شێرپەنجەی کوتوپڕی خوێنی ھەیەو پێویستی بە ٣ ساڵ عیلاج ھەیە بۆ بنەبڕکردنی کۆتایی نەخۆشیەکە کە لەھیوا بەلایەنی کەمەوە 10 دەفتەر دەکەوێت لەسەرمان! نەخۆش ئێستا ژیرەو گوگڵ دەخوێنێتەوەو ئاگادارەو قه‌له‌ق تەنگی پێ ھەڵچنیوە.\nئێمە ھەر بەو بەیانیە دەیبینین‌و ته‌عاروفی لەگەڵ ھیوا پێدەکەین‌و فەحسێکی چاکی خۆی و خوێنەکەیی و مۆخی ئێسقانەکەی دەکەین و بەمسۆگەری بۆی تشخیص دەکەین، گەر لوکیمیا بو داخڵی دەکەین و نیمچە کۆنفرانسێک لەگەڵیان دەگرین و ھەموو شتیان پێدەڵێین.\nکلینێکس بۆ فرمێسکەکانیان پێشکەش دەکەین و شانیان بۆ دائەدەین و ورەیان بەرزدەکەینەوەو مژدەیان ئەدەینێ کە لەھیوا زۆربەی زۆریان تەواو چاک دەکەینەوە. دڵنیایان دەکەینەوە کە پێویست بەئەردەن و ئەڵمانیاو ئەستەمبول ناکات چونکە لەھیوا ھەموو شتمان ھەیە.\nکاک نەوشیروانی ڕەحمەتی گەورەترین غەمی ناردنە دەرەوەی نەخۆش بوو بۆ عیلاج. ڤیزە دەرھێنان و عەرز فرۆشتن و زمان نەزانین و دەیان دەردەسەری!\nپەیمانم دایە ئەو گرفتە چار کەم بۆی. بەداخەوە جێی ھێشتین پێش ئەوەی ئەم پێشکەوتنەی ئێستامان ببینێت. شار بۆتە پایتەختی پزیشکی. من خۆم‌و براکەم ٣ ساڵ نەخۆشی ھیوا بو چرکەیەک پێویستی نەکرد ڕەوانەی دەرەوە بکرێت.


چەند رۆژێکی تر یەکمین ساڵیادی دامەزراندنی پارتی فمینیستی کوردستانە کە هاوکاتە لەگەڵ 8 مارس رۆژی جیهانی ژنان. ساڵەهایە هەر کام لە پارتە کوردیەکان لە بەشەکانی کوردستاندا رێکخراوەی تایبەت بە ژنانیان هەبوە، ئاخۆ هۆێ چی بوو لە جیاتی بەردەوام بوون لە کارکردن لە ناو ئەو رێکخراوانەدا ئەم پارتە هاتە دامەزراندن؟\nکازیوە ئەنامەقی دەروونناس و ووتە بێژی پارتی فمینیستی کوردستان لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت " لە کوردەواریدا بۆشاییەکی زۆر بە دی دەکرا سەبارەت بە جێگە و پێگەی و جێگای دەستی ژنان لە چالاکیەکاندا، راستە ژنان لە هەموو پارتە کوردیەکاندا ژنان چالاکی تاێبەتیان هەیە، بەڵام ئەو چالاکیەی ئێمە بە دەستمانە زۆرتر گەیاندنی ژنانە بە ئاستی سەرکردایەتی و رێبەرایەتی".\nکازیوە خانم هەر وەها دەڵێت" لە پارتە کوردیەکاندا دەسەڵات زیاتر لە دەستی پیاواندا ماوەتەوە و تەنانەت ئەو حیزبانەی رێگە دەدەن بە ژنانیش چالاکی بکەن و بێنە نێۆ بارە سیاسیەکانەوە، سەقفێکی شیشەییان داناوە کە ژنان لەو سەقفە شیشەییە ناتوانن زیاتر سەر بکەون وە هەتا ئەو ئاستەی کە لە دەستەڵاتی پیاواندا دەمێنێتەوە دەتوانن چالاکی بکەن و بەرەو پێش بچن".\nکازیوە خانم دەشڵێت ئامانجی پارتی فمینیستی کوردستان ئەوەیە ژنان بتوانن بە بێ ئامادە بوونی پیاوان وە بە بێ دەسەڵاتی پیاوان و دەست تێکەڵاوی پیاواندا لە کاروباری ژناندا، کۆمەڵێک ژن پێبگەینێت کە بگەن بە ئاستی خود رێبەری و سەرکردایەتی".\nInterview with Kaziwa Anamaghi


:: AM:11:20:04/04/2020 \nهه‌ر چه‌نده دۆسیه‌ى كوشتنى رۆژنامه‌نووسى سعوودیه یه‌كلایى نه‌بووه‌ته‌وه، دۆسیه‌یه‌كى هاوشێوه له توركیا ده‌كرێته‌وه و ئه‌مه‌ریكا پاڵپشتى توركیا ده‌كات له تۆمه‌تباركردنى ئێران به كوشتنى به‌رپرسێكى هه‌ڵگه‌ڕاوه‌ى ئێران له ئیستانبۆڵ.\nچه‌ند مانگێكه ناوه ناوه بابه‌تى كوشتنى مه‌سعوود مه‌وله‌وى وه‌ردنجانى له میدیاكانى توركیا و رۆژئاوا نوێ ده‌كرێته‌وه، دواجار به‌رپرسانى باڵاى ئه‌مه‌ریكا له‌سه‌ر ئه‌م بابه‌ته هاتنه‌ده‌نگ و به‌رپرسانى دیپلۆماسى ئێران به كوشتنى مه‌سعوود مه‌وله‌وى تۆمه‌تبار ده‌كه‌ن، كه چه‌ند مانگێك له‌مه‌وبه‌ر له ئیستانبۆڵ كوژراوه. بۆیه له‌وه ده‌چێ ئه‌مه‌ریكا و توركیا دۆسیه‌یه‌كى هاوشێوه‌ى جه‌مال خاشقچى له دژى ئێران بكه‌نه‌وه، كه ئه‌ویش له ئیستانبۆڵ كوژرا به‌ڵام سعوودیه به فه‌رمى له رووداوه‌كه تۆمه‌تبار كرا.\nچه‌ند خاڵێكى لێكچوون و جیاوازى له نێوان هه‌ر دوو دۆسیه هه‌یه، هێشتا دیار نییه توركیا و ئه‌مه‌ریكا چۆن ئه‌م دۆسیه‌یه له دژى ئێران به‌كارده‌هێنن، به تایبه‌تى كه ده‌زانرێت جیاوازى كه‌سایه‌تى مه‌سعوود مه‌وله‌وى له كه‌سایه‌تى جه‌مال خاشقچى كاریگه‌رى له‌سه‌ر ئاستى به‌كارهێنانى بابه‌ته‌كه ده‌بێت له گوشارخستنه سه‌ر ئێران و تۆمه‌تباركردنى.\nهاوشێوه‌كه‌ى جه‌مال خاشقچى كێیه؟\nمه‌سعوود مه‌وله‌وى ته‌مه‌نى 32 ساڵ بووه، له مانگى كانوونى دووه‌مى ساڵى رابردوو له ئیستانبۆڵ كوژرا. به‌گوێره‌ى راپۆرتێكى ئاژانسى "BBC" به‌ریتانى مه‌سعوود مه‌وله‌وى بڕوانامه‌ى دكتۆراى له ئه‌مه‌ریكا وه‌رگرتووه، یه‌كێك بووه له شاره‌زایانى "ژیرى ده‌ستكرد" به‌ڵێنیشى داوه له‌گه‌ڵ توركیا هاوكار بێت بۆ دروستكردنى فڕۆكه‌ى بێ فڕۆكه‌وان.\nكه‌چى ئاژانسى رۆیته‌رز باس له‌وه ده‌كات، مه‌سعوود مه‌وله‌وى به‌رپرسى ئاسایشى ئه‌لیكترۆنى بووه له وه‌زاره‌تى به‌رگرى ئێران، ساڵێك به‌ر له كوژرانى چووه‌ته توركیا و له‌وێ له ئێران هه‌ڵگه‌ڕاوه‌ته‌وه، دواتر له مانگى ئاب ده‌ستى به هه‌ڕه‌شه كردووه، گوایه ده‌یه‌وێ سوپاى پاسداران ریشه‌كێش بكات.\nماڵپه‌ڕى BBC ده‌ڵێ مه‌سعوود مه‌وله‌وى كۆمه‌ڵێك زانیارى له‌سه‌ر به‌رپرسانى ئێران له تۆڕه كۆمه‌ڵایه‌تییه‌كان بڵاوكردووه‌ته‌وه. دواتر له 14ى تشرینى دووه‌م له لایه‌ن چه‌ند چه‌كدارێكه‌وه له شه‌قامێكى سه‌ره‌كى ئیستانبۆڵ كوژرا.\nرۆژنامه‌یه‌كى سعوودى : ئه‌ردۆغان له كوشتنى مه‌سعوود مه‌وله‌وى بێده‌نگه\nجه‌مال خاشقچى كێ بوو؟\nرۆژنامه‌نووسى به‌ناوبانگى سعوودى جه‌مال خاشقچى له ساڵى 1959 له سعوودیه له‌دایكبووه، سه‌ره‌تا له راگه‌یاندنى ده‌وڵه‌تى سعوودیه‌وه نزیك بووه و دواتر له رۆژنامه‌كانى دنیا بابه‌تى بڵاوكردووه‌ته‌وه. جه‌مال خاشقچى له دووى تشرینى یه‌كه‌مى ساڵى 2018 بۆ هه‌ندێك كارى تایبه‌ت سه‌ردانى كونسوڵخانه‌ى سعوودیه ده‌كات له ئیستانبۆڵ، له‌و كاته‌وه كۆتایى به ژیانى دێت. كوشتنى جه‌مال خاشقچى به شێوه‌یه‌ك ده‌نگدانه‌وه‌ى هه‌بوو، به دیارترین رووداوى ساڵى 2018 دانرا، ته‌نانه‌ت به‌رپرسانى باڵاى ئه‌مه‌ریكا به دۆناڵد تره‌مپیشه‌وه له كوشتنى خاشقچى هاتنه‌ده‌نگ و دواى 17 رۆژ له دیارنه‌مانى سعوودیه به فه‌رمى ددانى به‌وه نا خاشقچى له‌ناو كونسوڵخانه كوژراوه.\nجیاوازى ولێكچوونه‌كانى خاشقچى و مه‌وله‌وى\nوێراى ته‌مه‌ن و كه‌سایه‌تى كۆمه‌ڵێ جیاوازى له نێوان كه‌سایه‌تى جه‌مال خاشقچى و مه‌سعوود مه‌وله‌وى هه‌یه، له‌وانه جه‌مال خاشقچى رۆژنامه‌نووسێكى سه‌ربه‌خۆ بووه له‌بوارى هه‌واڵگرى و سه‌ربازى وڵاته‌كه‌ى كارى نه‌كردووه، ته‌نانه‌ت به‌ر له كوژرانى به‌ناوبانگ بووه، له چاكترین رۆژنامه‌ى دنیا كه واشنتن پۆسته بابه‌ته‌كانى بڵاوكردووه‌ته‌وه.\nبه پێچه‌وانه‌وه مه‌سعوود مه‌وله‌وى كه‌سێكى نه‌ناسراو بوو، له وه‌زاره‌تى به‌رگرى وڵاته‌كه‌ى كارى كردووه، به‌گوێره‌ى ئه‌و وێنانه‌ى بڵاو ده‌كرێنه‌وه پێوه‌ندییه‌كى به‌هێزى له‌گه‌ڵ چه‌ند به‌رپرسێكى ئێران هه‌بووه. دواتر وه‌ك ئۆپۆزسیۆن و نه‌یارى ده‌سه‌ڵاتى ئێران كارى كردووه، به‌ڵام خاشقچى ئۆپۆزسیۆن نه‌بووه به‌ڵكو له میانه‌ى نووسینه‌كانى ره‌خنه‌ى له سیاسه‌تى سعوودیه گرتووه.\nجیاوازییه‌كى تر ئه‌وه‌یه مه‌سعوود مه‌وله‌ى به 11 فیشه‌ك كوژراوه و چه‌ند تۆمه‌تبارێك گیراون، كه‌چى تا ئێسته كوشتنى خاشقچى روون نییه و ته‌نانه‌ت ته‌رمه‌كه‌یشى دیار نییه.\nلێكچوونى دوو بابه‌ته‌كه‌یش ئه‌وه‌یه هه‌ر دووكیان له ئیستانبۆڵ كوژراون و كونسوڵخانه‌ى وڵاته‌كه‌یان له كوشتنیان تۆمه‌تبار ده‌كرێن.\nبه‌گوێره‌ى راپۆرتێك كه له لایه‌ن رۆیته‌رز بڵاوكراوه‌ته‌وه، دوو ئه‌فسه‌رى هه‌واڵگرى ئێران له كونسوڵخانه‌ى ئێران بڕیارى كوشتنى مه‌سعوود مه‌وله‌وییان به چه‌ند كه‌سێك داوه كه هه‌ندێكیان توركن، له دواى گرتنیان تۆمه‌تباران ددانیان به‌وه ناوه به بڕیارى دوو ئه‌فسه‌ره‌كه‌ى هه‌واڵگرى ئه‌و كاره‌یان كردووه.\nهه‌ڵوێستى ئه‌مه‌ریكا چییه؟\nوه‌ك ده‌رده‌كه‌وێت جیاوازى نێوان خاشقچى و مه‌وله‌وى كاریگه‌رى له‌سه‌ر به‌ڕێوه‌چوونى دۆسیه‌یه‌كان هه‌یه، له كوشتنى خاشقچى تره‌مپ هاته‌ده‌نگ، به‌ڵام به‌رپرسانى ئه‌مه‌ریكا تا ئێسته به ڕاشكاوى قسه له‌سه‌ر كوشتنى مه‌وله‌وى ناكه‌ن.\nرۆژى پێنجشه‌مى رابردوو به‌رپرسێكى ئه‌مه‌ریكى كه ناوى ئاشكرا نه‌كراوه و به به‌رپرسێكى باڵا وه‌سف كراوه، به رۆیته‌رزى گوتووه ئێران ده‌ستى له كوشتنى مه‌وله‌وى هه‌یه. پێشتریش مایك پۆمپیۆ بێ ئه‌وه‌ى ناوى بهێنى باسى له كوشتنى مه‌وله‌وى كردووه و ده‌ڵێ نموونه‌یه‌كى ترى ئێرانه له تیرۆركردنى نه‌یارانى. به‌گوێره‌ى راپۆرته‌كانى رۆیته‌رز ئه‌مه‌ریكا به ته‌واوى پشتگیرى توركیا ده‌كات له‌وه‌ى ئێران ده‌ستى له كوشتنى مه‌سعوود مه‌وله‌وى هه‌یه.\nئه‌مه‌ریكا له تۆمه‌تباركردنى ئێران پاڵپشتى توركیا ده‌كات\nئایا توركیا ده‌توانێ دۆسیه‌ى مه‌وله‌وى به‌كاربهێنێ؟\nتوركیا توانى وه‌ك كارتى گوشار كوشتنى جه‌مال خاشقچى به‌كاربهێنێ، به‌رپرسانى توركیا باس له‌وه ده‌كه‌ن، له‌سه‌ركوشتنى مه‌وله‌وى قسه له‌گه‌ڵ ئێران ده‌كه‌ن، به‌ڵام تا ئێسته هیچ شتێك دیار نییه، ئێرانیش ته‌نیا چه‌ند رۆژێك دواى كوشتنى مه‌وله‌وى لێدوانێكى كورتى داوه و گوتوویه‌تى چاوه‌ڕوانى لێكۆڵینه‌وه‌كانى توركیا ده‌كات.\nرۆژنامه‌ى عوكازى سعوودى دوێنێ له راپۆرتێكدا ره‌خنه له دووفاقى ره‌جه‌ب ته‌یب ئه‌ردۆغان ده‌گرێت و به "لاڵ" وه‌سفى ده‌كات له به‌رانبه‌ر كوشتنى مه‌وله‌وى، چونكه ئه‌ردۆغان له كوشتنى خاشقچى یه‌كێك بوو له‌وانه‌ى به‌رده‌وام رۆژانه‌ى لێدوانه‌ى له دژى سعوودیه ده‌دا. بۆیه چاوه‌ڕوان ده‌كرێت كوشتنى مه‌وله‌وى ئه‌گه‌ر گه‌وره‌تریش بكرێت ئه‌وا ئه‌و ته‌نگژه‌یه له نێوان توركیا و ئێران دروست نه‌كات، كه دۆسیه‌ى جه‌مال خاشقچى له نێوان توركیا و سعوودیه دروستى كرد.


ژیان | جیهان | بلینکن: سیاسەتی نوێ دەگرینەبەر بەرامبەر ئەو کەسانەی هێرش دەکەنەسەر رۆژنامەنووسان\n2021-02-27 | 1487 جار خوێندراوەتەوە\nوەزیری دەرەوەی ئەمریکا رایگەیاند، وڵاتەکەی سیاسەتی نوێ دەگرێتەبەر بەرامبەر ئەو کەسانەی هێرش دەکەنەسەر چالاکان و رۆژنامەنووسان.\nئەنتۆنی بلینکن وەزیری دەرەوەی ئەمریکا لە تویتێکدا بڵاویکردەوە، "کوشتنی جەمال خاشقچی رۆژنامەنووس و ئەو کەسەی کە خاوەنی رەگەزنامەی هەمیشەیی ئەمریکا بوو، جیهانی تووشی شۆک کرد".\nدەشڵێت، "لەمڕۆوە سیاسەتی نوێ بەرامبەر ئەو کەسانە دەگرینەبەر کە هێرش دەکەنەسەر رۆژنامەنووسان و چالاکوانان لەدەرەوەی وڵات و پێدانی ڤیزا پێیان سنوردار دەکەینەوە".\nئەو لێدوانەی وەزیری دەرەوەی ئەمریکا لە کاتێکدایە، رۆژی رابردوو ئیدارەی سەرۆکی ئەمریکا ڕاپۆرتێکی نهێنی دەزگای هەواڵگری وڵاتەکەی ئاشکرا کرد، سەبارەت بە کوشتنی جەمال خاشقچی ڕۆژنامەنووسی دیاری سعودیە لە کونسوڵخانەی وڵاتەکەی لە تورکیا لە ساڵی ٢٠١٨ .\nبەهێزترین زانیاری ناو ڕاپۆرتەکە ئەوە بوو کە بەڕێوەبەری دەزگای هەواڵگری ئەمریکا وتوویەتی، "ئێمە وایدەبینین کە محەمەد سەلمان جێنشینی پادشای سعودیە، ڕەزامەندی نیشانداوە لەسەر ئۆپراسیۆنەکەی ئیستەنبوڵ لە تورکیا، بۆ دەستگیرکردن یان کوشتنی جەمال خاشقچی ".\nمیدیاكانی ئەمریكا رایانگەیاند، ئیدارەی جۆ بایدن، سەرۆكی ئەمریكا ئامادەكاری دەكات بۆ سەپاندنی سزای سنورداركردنی ڤیزا بەسەر زیاتر لە 70 كەسی سعودیدا، وەك بەشێك لە سیاسەتی نوێی ئەمریكا بۆ پاراستنی رۆژنامەنووسان و ناڕازییەكان لەدەرەوەی وڵاتەكانیان .\nبەگوێرەی ئەو زانیاریانەی لە میدیاكانی ئەمریكاوە بڵاودەكرێتەوە، بڕیارە وەزارەتی خەزێنە سزا بەسەر ئەندامانی دەستەی پاسەوانی شاهانەی سعودیەدا بسەپێنێت كە لە مردنی خاشقچیدا بەشداربووە.\nهەروەک پاش سەپاندنی سزای شەش ساڵ زیندانی بەسەر پێنج ڕۆژنامەنوس و چالاکوانی بادینان لەلایەن دادگای ٢ی کەتنی هەولێر لە ١٦ی ئەم مانگەدا، باڵیۆزخانەی ئەمریکا لە بەغدا، بەفەرمی ناڕەزایەتی دەربڕی و لە ڕاگەیەندراوێکدا بڵاویکردەوە، بەوردی چاودێری دەستگیرکردن و پاشان دادگایکردنەکانی ئەم دواییەی ڕۆژنامەنووسان و چالاکوانانمان کردووە.\nباڵیۆزخانەی ئەمریکا ڕاشیگەیاند، ویلایەتە یەکگرتووەکان دەربارەی پرسی ئازادیی ڕادەربڕین و لەو نێوەندەشدا ئازادی بۆ ڕاگەیاندکاران، بەردەوام لە پەیوەندیدا بووە لەگەڵ بەرپرسانی حکومەتی هەرێم و بەردەوامیش دەبێت لەسەری.\nچەند رۆژ پێش ئێستاش، ماتیۆ تولەر باڵیۆزی ئەمریکا لە عێراق، سەردانی هەولێری کرد و لەگەڵ بەرپرسانی باڵای هەرێم کۆبووەوە، بەپێی زانیارییەکانی تۆڕی ژیان، یەکێک لە تەوەرەکانی کۆبوونەوەی باڵیۆزی ئەمریکا لەگەڵ بەرپرسانی هەرێم، دەربڕینی ناڕەزایەتیی بووە سەبارەت بە لێشاوی دەستگیرکردنی چالاکان و رۆژنامەنوسان لە هەرێم و داوای لێکردوون بە سیاسەتەکانیاندا بچنەوە.


وتەبێژی گۆڕان وردەكاری “ئاڵۆزیيەكەی” ئەمڕۆی ناو حزبەكەی بڵاوكردەوە - هيوای کۆرد\nHome » هەواڵ » کوردستانی » وتەبێژی گۆڕان وردەكاری “ئاڵۆزیيەكەی” ئەمڕۆی ناو حزبەكەی بڵاوكردەوە\nوتەبێژی گۆڕان وردەكاری “ئاڵۆزیيەكەی” ئەمڕۆی ناو حزبەكەی بڵاوكردەوە\nin کوردستانی, هەواڵ 09/05/2020\t0\nدوای ئەوەی بڵاوكرایەوە لە كۆبوونەوەی ئەمڕۆی جڤاتی نیشتمانی گۆڕان شەڕ ڕوویداوە لەسەر كشانەوە و مانەوە لە حكومەتی هەرێم، وتەبێژی حزبەكە دەڵێت: “كێشەیەكی بچووك بووە”، بەڵام پەڕلەمانتارێكی ئەو حزبە، كە بەرەی كشانەوەی گۆڕان بووە لە حكومەت دەڵێت: “كێشەی بچووك نەبووە و داوامان كردووە گروپی بەرژەوەندیخواز لە حكومەت بكشێنەوە”.\nغالب محەمەد، ئەندامی پەڕلەمانی عیراق لە هەژماری خۆی لە فەیسبوووك بڵاویكردەوە، “ئەوەی ئەمڕۆ لەكۆبونەوەی جڤات ڕوویدا كێشەیەكی بچوكی نێوان بەندوە و گروپی بەرژەوەندی خوازی گۆڕان نەبوە لەحكومەت، بەڵكو كێشەی سەرەكی بووە لەپێناو ژیانی هاووڵاتیانی هەرێمی كوردستان”.\nدەشڵێت: “بەندە بەنوێنەرایەتی فراكسیۆنی گۆڕان لەبەغداد بەشداربوم، بۆیە شەڕێكی شەخسی نەبو، داوام كرد چیتر ئەو گروپە بەردەوام نەبن لەم حكومەتە شكستخواردوە، كە بۆتە سەرچاوەی نەهامەتی و دەردەسەری بۆ خەڵكی هەرێمی كوردستان و خەریكی مكیاج كردنن بۆ دەسەڵات”.\nئاشكراشی كردووە، دەیانەوێت فراكسیۆنی گۆڕانیش لەبەغداد هاوشێوەی خۆیان لێبكەن و خۆیان و نەوەكانیان وەك شا بژین و ملی هاووڵاتیان بخەنەژێر چەقۆی دەسەڵات”.\nجەختیشی كردۆتەوە، ئاڵۆزی كۆبونەوەكە لەوەوە دروست بوو، چونكە ئەوان نایەنەوێ دەسبەرداری كورسی و بەرژەوندی ببن لای ئێمەش ئەمە قبول نیە، لەئێستادا دەگەڕێمەوە بەغداد و لەگەڵ هاوڕێیانم لەبەغداد كۆبونەوە لەوبارەیەوە ئەنجام ددەین و هەڵوێستی جدیمان دەبێت.\nئەمە لەكاتێكدایە، كە عەدنان عوسمان وتەبێژی بزووتنەوەی گۆڕان بەمیدیاكانی حزبەكەی ڕاگەیاند، ڕاستە گرژی لەناو كۆبوونەوە هەر دەبێت، بەڵام كۆبوونەوەكە بەردەوامی هەبوو و ڕانەگیرا.\nئاماژەی بەئەوەشدا، سوكەلێكتێنەگەیشتنێك لەنێوان دوو هاوڕێدا دروستبوو، ئەویش دوو سێ خولەك بوو و كۆتایی هات و بەپێی كارنامەی كۆبوونەوەكە بەردەوامییان بەكۆبوونەوەكەدا.\nبەغداد پەڕلەمان عەدنان عوسمان غالب محەمەد گۆڕان\t2020-09-05\nTagged with: بەغداد پەڕلەمان عەدنان عوسمان غالب محەمەد گۆڕان\nگۆڕان حەوت پۆستی راوێژكار و شارەزای لە سەرۆكایەتی هەرێم و حكومەت وەرگرت\nیەکێتى و گۆڕان لەبارەى راگەیەنراوەکەى ئەنجومەنى ئاسایش روونکردنەوەیەکیان بڵاوکردەوە


دوای هەڕەشەكانی ترامپ، ئەڵمانیا دەڵێت، سەپاندنی سزا بەسەر عێراقدا هیچ سوودێکی نییە\n2020-01-06 [12:19 PM]\nدوای ئەوەی سەرۆکی ئەمەریکا دانۆڵد ترامپ هۆشداریدا لەسەر ئەوەی بەغداد ڕووبەڕووی سزا دەبێتەوە ئەگەر هێزەکانی ئەمەریکا ناچار بکات وڵاتەکە جێبهێڵن، لەمبارەیەوە وەزیری دەرەوەی ئەڵمانیا هایکۆ ماس رایگەیاند، هەڕەشەی سەپاندنی سزا بەسەر عێراقدا هیچ سوودێکی نییە.\nماس بە ڕادیۆی دوچلاند فۆنکی گشتی رایگەیاند، پێم وانیە بە هەڕەشەکردن بتوانی باوەڕ بە عێراق بهێنیت، بەڵکو دەبێت گفتوگۆ بکەیت.\nوەزیری دەرەوەی ئەڵمانیا هایکۆ ماس وتیشی ئەڵمانیا لەگەڵ بەریتانیا و فەڕەنسادا تاوتوێی ڕێکەوتنە ناوەکییەکەی ئێران دەكەن و لەم هەفتەیەدا وەڵامی ڕاگەیەندراوەکانی ئەمدواییانەی ئێران سەبارەت بە ڕێکەوتنەکە دەدەنەوە.\nدوێنێ یەکشەممە ئێران ڕایگەیاند دەستبەرداری ئەو کۆتوبەندانەی خراونەتە سەری لەبارەی پیتاندنی یۆرانیۆمەوە دەبێت و بەوەش هەنگاوێکی دیکە دەنێت بەرەو کەمکردنەوەی بەرپرسیارێتیەکانی لە ڕێکەوتنە ناوەکییەکەدا کە لە ساڵی 2015 لەگەڵ زلهێزەکانی جیهاندا واژووی کردووە.